PNSB, MGB lancar rumah Idaman Melur, harga bermula RM250,000
Oleh KOSMO!

29 Oktober 2022, 6:05 pm
PETALING JAYA – Permodalan Negeri Selangor Berhad (PNSB), anak syarikat Kerajaan Negeri Selangor dengan kerjasama MGB Berhad (MGB), anak syarikat LBS Bina Group Berhad dan penyedia solusi perkhidmatan pembinaan dan pembangunan hartanah melancarkan projek Idaman Melur hari ini, salah satu daripada enam projek Rumah Idaman MBI (Pemerbadanan Menteri Besar Selangor) di Galeri Jualan KITA @ Cybersouth.
Idaman Melur terletak di Cybersouth, Sepang, terdiri daripada dua buah blok pangsapuri 23 tingkat yang dibina di atas tanah berkeluasan 12.07 ekar (4.8 hektar) dengan anggaran nilai pembangunan kasar (GDV) RM414 juta.
Projek pangsapuri berkenaan dibina berdasarkan tiga variasi reka bentuk dan ditawarkan pada harga bermula daripada RM250,000.
Idaman Melur merangkumi sejumlah 1,448 unit pangsapuri berkeluasan binaan minimum 1,000 kaki persegi (92.9 meter persegi) dengan tiga bilik tidur dan dua bilik air serta dilengkapi penghawa dingin, peti sejuk, almari pakaian, kabinet dapur, televisyen, kabinet televisyen dan pemanas air.
Pembangunannya susulan kejayaan pelancaran projek Idaman Bandar Saujana Putra pada Oktober 2021, yang berjaya menarik minat pembeli dengan kadar pengambilan kukuh bagi kesemua unit yang ditawarkan.
Enam projek Rumah Idaman MBI, yang terdiri daripada 7,210 unit rumah mampu milik memanfaatkan teknologi pra-tuang Sistem Binaan Berindustri (IBS) MGB.

Projek-projek ini akan dibina oleh Konsortium PCSB-MGB, yang merupakan usaha sama antara MGB dan PNSB Construction Sdn. Bhd., anak syarikat PNSB. MGB menjangkakan untuk melancarkan empat lagi baki projek Rumah Idaman MBI menjelang 2023.
Hock San (tiga dari kiri) dan Amirudin di Majlis Perasmian Projek Rumah Idaman MBI, Idaman Melur di Cybersouth, Sepang hari ini.
Naib Pengerusi Eksekutif MGB, Tan Sri Lim Hock San berkata, pihaknya berbesar hati untuk menjadi sebahagian daripada pemaju hartanah yang akan membantu merealisasikan misi kerajaan dalam memastikan rumah-rumah dibina dengan harga yang mampu dimiliki oleh setiap rakyat Malaysia.
“Dengan pengalaman luas dalam pembinaan, kami yakin akan dapat membina rumah Rumah Idaman MBI dengan kualiti yang akan menjadi penanda aras untuk rumah mampu milik di Selangor.
“Untuk jangka pendek, matlamat MGB adalah untuk memastikan pelancaran baki projek Rumah Idaman MBI berada di landasan yang betul dan seterusnya membawa kepada tempahan yang berterusan pada tahun-tahun mendatang,” katanya dalam satu kenyataan.
Sementara itu, Ketua Pegawai Eksekutif PNSB, Raja Ahmad Shahrir Iskandar Raja Salim dalam ucapannya pada majlis pelancaran berkata, pihaknya akan terus merealisasikan Projek Rumah Idaman di kawasan-kawasan strategik dan berpotensi Negeri Selangor, antaranya di daerah Petaling, Gombak, Kuala Langat, Klang, Kuala Selangor dan Sabak Bernam.
“Dalam 24 buah projek yang dilaksanakan oleh PNSB, sebanyak 45,760 unit Rumah Idaman bakal dibangunkan bersama rakan-rakan strategik, satu usaha yang direalisasikan dengan bantuan dan gandingan tenaga daripada semua pihak.
“Mengimbas kembali projek yang telah dilaksanakan, sebanyak 2,059 unit Idaman Abadi di Kajang 2 telah pun siap manakala 1,260 unit idaman Bukit Jelutong sedang giat dilaksanakan. Disebabkan permintaan yang tinggi, unit-unit kedua pembangunan tersebut kini telah pun habis dijual,” katanya. – KOSMO! ONLINE


Remaja mabuk bergaduh ditahan di Banting
Oleh MOHAMAD NAUFAL MOHAMAD IDRIS

29 Oktober 2022, 6:27 pm
KUALA LANGAT – Empat lelaki termasuk remaja yang terlibat dalam pergaduhan di Banting sehingga tular sebelum ini berjaya diberkas dalam tiga serbuan berasingan baru-baru ini.
Kesemua mereka termasuk mangsa yang dipukul berusia 18 hingga 26 tahun ditahan antara pukul 1.30 pagi higga 11 malam, Khamis lalu sekitar Genting Highlands di Pahang dan Banting.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, tangkapan pertama melibatkan individu yang dipukul dengan topi keledar dalam pergaduhan itu sebelum disusuli seorang remaja yang turut berada semasa berlakunya kejadian itu.
Katanya, berdasarkan maklumat kemudiannya membawa penangkapan dua lagi individu.
“Mereka adalah yang memukul mangsa menggunakan topi keledar dan tangan.
“Kedua-duanya kini direman empat hari bagi membantu siasatan,” katanya dalam kenyataan hari ini.

Tambah beliau, hasil semakan mendapati kesemua individu yang ditahan tidak mempunyai rekod jenayah lampau.
Kosmo! Online pada Khamis lalu melaporkan pergaduhan tiga lelaki sekitar daerah ini yang tular di media sosial semalam adalah disebabkan berada dalam keadaan mabuk. -KOSMO! ONLINE.


Guru KAFA bergaji RM1,000 dapat perhatian PM
Oleh ABDUL RASHID ABDUL RAHMAN

29 Oktober 2022, 5:14 pm
KUANTAN – Nasib dan masa depan guru Kelas Agama dan Fardu Ain (KAFA) bakal terbela apabila Perdana Menteri Datuk Seri Ismail Sabri Yaakob memberi perhatian kepada isu yang melibatkan kebajikan guru-guru agama itu.
Ismail Sabri berkata, beliau akan melihat kembali isu mengenai elaun yang rendah dan perjawatan guru KAFA yang masih lagi bertaraf kontrak itu.
“Saya telah berbincang dengan Ketua Setiausaha Negara (KSN) (Tan Sri Mohd Zuki Ali) kerana ia (guru KAFA) di bawah Jabatan Kemajuan Islam Malaysia (Jakim).
“Kita akan tengoklah, kita akan ‘review’ balik perkara ini selepas pilihan raya umum, setakat ini tidak boleh buat apa-apa, Kabinet pun tidak bermesyuarat,”katanya pada Majlis Kenduri Rakyat Jelajah Aspirasi Keluarga Malaysia di Dewan Jubli Perak Sultan Haji Ahmad Shah di sini hari ini.
Hari ini Kosmo! melaporkan ketika pekerja kilang dan pengawal keselamatan termasuk warga asing sudah lama menikmati gaji minimum sebanyak RM1,500 sebulan namun pendapatan guru-guru KAFA masih berada di bawah paras kemiskinan.
Difahamkan terdapat kira-kira 35,000 guru KAFA di seluruh negara masih dibayar ‘upah’ serendah RM1,000 sebulan walaupun peranan mereka besar dalam mengajar pendidikan Islam kepada anak-anak untuk menjadi Muslim sejati dan insan syumul.

Dalam pada itu itu Ismail Sabri berkata kerajaan sentiasa memberi perhatian kepada kebajikan guru-guru KAFA dan akan melihat isu melibatkan guru-guru agama ini.
Katanya, keprihatinan kerajaan terhadap guru KAFA menyaksikan kerajaan telah memberikan insentif kepada guru-guru KAFA bersama Imam dan Bilal dalam Bajet 2023. – KOSMO! ONLINE


Isteri tinggalkan suami selepas 14 tahun berkahwin kerana cinta pandang pertama
Oleh KOSMO!

29 Oktober 2022, 4:56 pm
CANBERRA – Seorang wanita di Sydney, Australia sanggup bercerai selepas 14 tahun mendirikan rumah tangga kerana ingin hidup bersama lelaki idaman yang ditemuinya cuma sekali, lapor akhbar New York Post.
Wanita tersebut bagaimanapun hampa selepas ditinggalkan tanpa khabar berita.
Amanda Trenfield menulis kisahnya dalam artikel bertajuk When A Soulmate Says No. Wanita itu menceritakan bagaimana dia jatuh cinta pandang pertama dengan seorang lelaki semasa menghadiri majlis makan malam bersama suaminya.
Sebulan selepas Amanda bercerai, dia menghubungi lelaki tersebut dan mereka bersetuju berjumpa sementara dia masih berada di bandar sama selepas menghadiri satu majlis pengebumian.
Bagaimanapun keesokan harinya, Amanda menerima e-mel daripada lelaki itu yang memberitahu, dia tidak lagi mahu berjumpa dengan Amanda.
“Keesokan pagi, saya menerima mesej. Ia ringkas dan tanpa emosi. Dia memikirkan pertemuan kami dan memutuskan bahawa tidak elok untuk mereka terus berhubung. Dia tidak mahu menganggu saya,” jelas Amanda dalam memoirnya.

Amanda ketika itu berada di lapangan terbang. Dia berasa sedih kerana masih tidak mendapat mesej daripada lelaki tersebut.
Selepas dua tahun berpisah, Amanda mendokumentasikan tujuh cara untuk menangani situasi tersebut.
“Pertemuan dengannya membina semangat dalam diri saya untuk meneroka jiwa sendiri,” katanya. – Agensi


PRU15: Pahang kubu kuat, benteng terakhir BN
Oleh NORHAFIZAN ZULKIFLI

29 Oktober 2022, 3:56 pm
KUANTAN – Pahang yang menjadi benteng terakhir Barisan Nasional (BN) dalam Pilihan Raya Umum Ke-14 perlu terus menjadi kubu kuat BN dalam berhadapan Pilihan Raya Umum Ke-15 (PRU15).
Perdana Menteri, Datuk Seri Ismail Sabri Yaakob berkata, dalam PRU15 kali ini, UMNO perlu menguasai semua kerusi DUN dan Parlimen negeri ini seterusnya menguasai Persekutuan bagi membentuk kerajaan yang lebih stabil.
“Saya ucap tahniah kepada Pahang, dahulu Johor dikatakan benteng terakhir dan kubu kuat BN tetapi dalam PRU14 terbukti kubu kuat dan benteng terakhir BN adalah Pahang.
“Jadi saya berharap selepas 19 November ini, Pahang dan kerajaan Persekutuan akan dikuasai BN, kuasa tentukan kerajaan yang stabil demi kemakmuran negara terletak pada tuan puan (rakyat),”katanya pada Majlis Kenduri Rakyat Jelajah Aspirasi Keluarga Malaysia di Dewan Jubli Perak Sultan Haji Ahmad Shah di sini hari ini.
Menurut Ismail Sabri bagi memastikan ekonomi negara dapat dibangunkan dan rakyat mendapat pelbagai nikmat pembangunan negara, perlu mempunyai kerajaan yang kukuh dan terbukti mampu membela rakyat.
Justeru katanya, UMNO dan BN perlu menjadi parti dominan di Putrajaya dengan menguasai kerusi yang banyak dalam memastikan pembentukan sebuah kerajaan yang stabil.

“Kalau kita setakat menang 42 kerusi, kita terpaksa menumpang kepada orang lain, sebab itu kita mesti menjadi dominan untuk menjadi kerajaan yang stabil kerana dengan kerajaan yang stabil kita mampu membentuk kemakmuran,”katanya.-KOSMO! ONLINE


PRU15: PM persoal tindakan calon pindah randah
Oleh NORHAFIZAN ZULKIFLI

29 Oktober 2022, 4:19 pm
KUANTAN – Perdana Menteri Datuk Seri Ismail Sabri Yaakob mempersoalkan tindakan pemimpin parti politik yang kerap berpindah randah kawasan untuk ditandingi setiap kali pilihan raya umum (PRU) diadakan.
Beliau berkata tindakan pemimpin seperti itu menggambarkan mereka seolah-olah tidak yakin dengan perkhidmatan diberikan mereka semasa menyandang sesuatu kerusi sama ada Parlimen atau Dewan Undangan Negeri.
Ismail Sabri memberitahu ada membaca dalam laporan media berhubung pertukaran tempat bertanding pada Pilihan Raya Umum Ke-15 (PRU-15) kali ini termasuk membabitkan Pengerusi Pakatan Harapan, Datuk Seri Anwar Ibrahim dari Port Dickson, Negeri Sembilan ke Tambun, Perak.
“Ramai berpindah randah, saya pun tak tau kenapa mereka suka berpindah. Mungkin mereka tidak yakin dengan perkhidmatan yang mereka berikan selama ini kepada pengundi menyebabkan mereka ke tempat lain dan buat janji baru supaya mempengaruhi pengundi di situ.
“Mereka tidak boleh membohongi pengundi yang sama kalau mereka tidak memberikan perkhidmatan kepada pengundi di situ, mereka tidak boleh janji lagi, rakyat tidak akan percaya.
“Saya bertanding di Bera sejak 2004 dan saya masih di Bera. Kalau saya Perdana Menteri mungkin saya boleh pindah ke tempat lain yang lebih selamat kalau saya tidak beri perkhidmatan kepada rakyat di Bera, saya takut untuk berkhidmat di tempat sama kerana janji saya tidak akan diterima, tapi saya kekal,” katanya pada Program Kenduri Keluarga Malaysia di Dewan Jubli Perak Sultan Haji Ahmad Shah di sini hari ini.-KOSMO! ONLINE


PRU15: Niat Tun M berunding dengan PN demi selamatkan Malaysia
Oleh ALWANI ZAFIRAH

29 Oktober 2022, 3:51 pm
PETALING JAYA – Tindakan Pengerusi Penaja Gerakan Tanah Air (GTA), Tun Dr. Mahathir Mohamad meluahkan hasrat untuk menjalinkan kerjasama dengan Perikatan Nasional (PN) adalah demi menyelamatkan negara.
Perkara itu ditegaskan oleh Ketua Pejuang Wilayah Persekutuan, Khairuddin Abu Hassan yang menyifatkan parti-parti pembangkang mempunyai niat yang sama untuk menewaskan UMNO serta Barisan Nasional (BN) yang secara berterusan merosakkan negara secara berskala besar.
“Perjuangan pemimpin-pemimpin UMNO dan BN hanyalah untuk agenda kepentingan peribadi
seterusnya cuba bagi menutup setiap salah laku mereka dari sudut perundangan.
“Walaupun UMNO dan BN pernah tewas buat kali pertamanya dalam sejarah pilihan raya umum
2018 namun pemimpin-pemimpin ‘korup’ mereka tidak pernah insaf malahan semakin angkuh.
“Mereka juga bersifat rakus kuasa demi bagi menyelamatkan diri dari tindakan undang-undang di atas setiap kesalahan yang mereka lakukan,” katanya dalam satu kenyataan hari ini.
Tambahnya lagi, Tun Mahathir amat fokus dalam wadah perjuangan beliau untuk selamatkan Malaysia.

“Sebab itu Tun Mahathir berusaha keras untuk satu padukan keseluruhan parti-parti politik pembangkang ke arah menewaskan UMNO serta BN.
“Menewaskan UMNO dan BN membawa erti kita akan berjaya untuk selamatkan masa depan bangsa serta negara,” jelasnya.
Dalam pada itu, Khairuddin turut menyifatkan Presiden Parti Keadilan Rakyat (PKR), Datuk Seri Anwar Ibrahim serta Pengerusi PN, Tan Sri Muhyiddin Yassin sebagai seorang yang angkuh kerana menolak tawaran penyandang kerusi Parlimen Langkawi itu.
“Sampai tahap mana kita mahu Tun Mahathir merendahkan dirinya merayu secara jujur serta ikhlas bagi memenangkan pembangkang?
“Bila segelintir pengikut taksub Anwar sering mentohmah kononnya Tun Mahathir cuba menyekat Anwar dari menjadi Perdana Menteri amat meleset sama sekali.
“Malahan Tun Mahathir lah yang mencalonkan nama Anwar sebagai calon Perdana Menteri bersama tiga lagi Wakil Rakyat dari parti PEJUANG tetapi dalam pengundian tersebut Anwar tewas kepada Muhyiddin,” ujarnya. – KOSMO! ONLINE


246 peminjam PTPTN terima bantuan RM500
Oleh TUAN NURHIDAYAH TUAN AB.GHANI

29 Oktober 2022, 4:34 pm
PETALING JAYA – Seramai 246 pelajar institusi pengajian tinggi (IPT) yang kurang berkemampuan dari seluruh negara mendapat bantuan sara hidup sebanyak RM500 secara one off dari Perbadanan Tabung Pendidikan Tinggi Nasional (PTPTN).
Pengerusi PTPTN, Dr. Apli Yusoff melalaui satu kenyataan hari ini berkata, bantuan berkenaan memperuntukan sebanyak RM123,000 untuk disalurkan kepada para pelajar yang berhak dari IPT seluruh negara yang merupakan peminjam PTPTN daripada golongan yang kurang berkemampuan.
“Setiap pelajar yang layak akan disalurkan ke dalam akaun bank masing-masing,” jelasnya.
Dalam pada itu, Apli berkata, dalam usaha meningkatkan akses pendidikan kepada masyarakat, PTPTN telah mengadakan pelbagai program berimpak tinggi bagi membolehkan masyarakat terus mendapat bantuan sewajarnya.
“Saya berharap sumbangan ini dapat membantu mengurangkan beban kewangan pelajar di IPT. Jadikan bantuan ini sebagai pendorong atau motivasi untuk berusaha bersungguh-sungguh.
“Tahun 2022 juga merupakan sambutan Jubli Perak 25 tahun PTPTN dan selama tempoh ini PTPTN telah melahirkan ramai modal insan kepada negara.” katanya. -KOSMO! ONLINE.


Kekayaan Mark Zuckerberg susut RM472 bilion dalam tempoh setahun
Oleh KOSMO!

29 Oktober 2022, 4:00 pm
WASHINGTON – Kekayaan pengasas dan Ketua Pegawai Eksekutif (CEO) Meta, Mark Zuckerberg sekali lagi merosot  sebanyak AS$11 bilion (RM51 bilion), menjadikan jumlah kerugian terkumpul beliau  lebih  AS$100 bilion (RM472 bilion) dalam tempoh setahun, lapor portal berita MailOnline kelmarin.
Meta melaporkan penurunan pendapatan pada suku kewangan kedua berturut-turut minggu ini.
Syarikat itu bergelut untuk kekal sebagai gergasi media sosial teratas selepas menyalurkan pelaburan sebanyak AS$70 bilion (RM330 bilion) ke dalam Metaverse. Platform dunia maya itu bagaimanapun menjadi bahan ejekan dan gagal menarik pengguna.
Keputusan lemah dua suku kewangan itu  menimbulkan persoalan baharu tentang rancangan Meta untuk melabur lebih banyak wang, sekurang-kurangnya AS$10 bilion (RM47 bilion) setahun ke dalam Metaverse.
Ini kerana, pelabur-pelabur  mula meragui pertumbuhan keuntungan platform maya itu.
Syarikat itu juga menyaksikan pendapatan pengiklanannya merosot kerana berdepan persaingan daripada aplikasi video TikTok yang sangat popular.

Laporan  kewangan tahunan daripada Meta Platforms Inc. menyebabkan sahamnya jatuh 19 peratus dalam dagangan selepas waktu kerja pada Rabu lalu kepada AS$105.20 (RM496.65).
Meta dan Zuckerberg juga memberi bayangan akan ada kejatuhan lagi dalam jualan pada suku kewangan semasa sekali gus mengesahkan penurunan itu akan menjadi trend dan bukan lagi satu anomali. – Agensi


Aset TLDM perlu dinaik taraf, usia lebih 40 tahun
Oleh MASTURAH SURADI

29 Oktober 2022, 4:54 pm
KOTA TINGGI – Kebanyakan aset Tentera Laut Diraja Malaysia (TLDM) perlu dinaik taraf kerana usianya ada yang menjangkau lebih 40 hingga 50 tahun.
Panglima Tentera Laut, Laksamana Tan Sri Mohd. Reza Mohd. Sany berkata, antara aset yang perlu dinaik taraf adalah kapal peronda generasi baharu (NGPV).
Jelasnya, sebahagian sistem dalam enam kapal yang dibina pada 10 tahun lalu itu sudah rosak perlu diganti namun alat gantinya tidak dapat diperoleh di pasaran.
“Sudah tiba masanya sebenarnya untuk kita tukar sistem pada kapal ini kepada sistem baharu seperti sistem penderia (sensor) dan sistem persenjataaan.
“Tetapi sebagaimana saya sebut semua tertakluk peruntukan disediakan kerajaan. Bukan sahaja NGPV tetapi kapal-kapal lain pun perlu dinaik taraf kerana masalah keusangan kerana lama sangat 40 tahun 50 tahun sebelum saya masuk navy (TLDM).
“Semua aset kita masih boleh digunakan, namun terhad, tertakluk kepada usianya. Selamat digunakan walau apa pun kita tidak berkompromi tentang keselamatan,” katanya selepas Perbarisan Tamat Latihan Perajurit Muda TLDM di KD Sultan Ismail, Tanjung Pengelih di sini, hari ini.

Sementara itu, Mohd. Reza berkata, kerja-kerja pembinaan kapal tempur pesisir (LCS) dijangka akan dimulakan semula pada awal tahun depan selepas fasa mobilisasinya selesai hujung tahun ini.
Ujarnya, rundingan dengan pihak pengilang asal dan vendor juga telah berlangsung dengan baik.
“Projek LCS masih dalam fasa mobilisasi yang dijangka berakhir hujung Disember ini. Setahu saya, rundingan dengan OEM (pengilang asal) dan vendor-vendor berjalan dengan baik.-KOSMO! ONLINE


Festival makanan Thai diserbu, 44 warga asing ditahan
Oleh DIYANATUL ATIQAH ZAKARYA

29 Oktober 2022, 3:31 pm
MELAKA – Seramai 44 warga asing ditahan penguat kuasa Jabatan Imigresen (JIM) Melaka dalam serbuan Op Selera di Festival Makanan Thailand di sekitar Batu Berendam dan Ayer Keroh, di sini, malam tadi.
Dalam operasi yang berakhir pada pukul 11.30 malam itu, kesemua warga asing ditahan berusia dalam lingkungan 21 hingga 55 tahun merupakan warga Thailand, Myanmar dan Indonesia.
Pengarah JIM Melaka, Anirwan Fauzee Mohd. Aini berkata, dua serbuan berasingan telah dilakukan di hadapan pasar raya Kipmall di Bachang dan tempat letak kenderaan di Mydin Ayer Keroh.
Katanya, hasil pemeriksaan seramai 44 warga asing didapati melakukan pelbagai kesalahan di bawah Peraturan-Peraturan Imigresen 1963.
“Ketika serbuan dilakukan kesemua warga asing sedang sibuk melayani pelanggan di gerai makanan masing-masing.
“Pemeriksaan lanjut mendapati seramai 44 warga asing yang menyertai festival tersebut tidak mempunyai sebarang dokumen pengenalan diri, tinggal lebih masa dan pas lawatan kerja sementara telah tamat tempoh,” katanya dalam satu kenyataan akhbar dikeluarkan di sini, hari ini.

Mengulas lanjut beliau berkata, pihak majikan bagi kesemua warga asing itu juga gagal mengemukakan sebarang kelulusan daripada agensi berkaitan yang membenarkan aktiviti berkenaan.
“Kesalahan utama majikan adalah menggaji dan melindungi warga asing yang telah melakukan kesalahan di bawah peraturan dan akta Imigresen.
“Sebanyak lapan borang Saman Saksi turut dikeluarkan kepada majikan dan penganjur untuk membantu siasatan,” katanya.
Katanya, kesemua yang ditahan akan menjalani ujian saringan Covid-19 sebelum di hantar ke Depot Tahanan Imigresen untuk siasatan lanjut.-KOSMO! ONLINE


Jual nama Awie, Ahmad Dhani, ‘scammer’ diberkas
Oleh HANISAH SELAMAT

29 Oktober 2022, 4:21 pm
PETALING JAYA – Penyanyi rock, Datuk Awie mendedahkan penipuan seorang wanita mempergunakan nama dan gambarnya bersama beberapa artis lain dengan menjual tiket konsert yang tidak wujud.
Katanya, cubaan mengaut keuntungan bagi persembahan yang kononnya akan diadakan di Sabah bertarikh 4 Februari 2023 itu dapat dipatahkan sebaik polis menahan individu tersebut, kelmarin.
“Satu percubaan melakukan penipuan untuk mendapat keuntungan dengan cara mudah telah dapat dibenteras pihak polis pagi tadi (Khamis).
“Wanita yang tinggal di Klang, Selangor itu mengaku ada (buat) konsert Unplugged Living Legend (Datuk Awie dan Ahmad Dhani) bersama artis undangan Ziana Zain, Ella dan Erra Fazira.
“Kononnya akan berlaku di sebuah hotel di Kota Kinabalu, Sabah. Tak tahulah berapa ramai kena tipu bagi dia duit beli tiket,” tulisnya dalam satu hantaran Instagram.
Maklumat dalam poster konsert palsu menyatakan harga tiket dijual antara RM199 sehingga RM649.

Awie atau nama sebenarnya, Ahmad Azhar Othman, 53, turut menyatakan individu dimaksudkan pernah ditahan pihak berkuasa beberapa kali atas kesalahan serupa.
Menerusi hantaran sama, vokalis Wings itu turut memuat naik beberapa paparan tangkap layar mesej antara wanita berkenaan dengan mangsanya.
POSTER konsert palsu membabitkan Awie, Ahmad Dhani dan beberapa selebriti popular lain antaranya Ella, Erra Fazira dan Ziana Zain.
Pada masa sama, Awie berharap orang ramai tidak mudah terpedaya dengan dakwaan berhubung mana-mana penganjuran konsert selagi tiada bukti nyata.
“Harap jangan mudah percaya. Kami pun tak tahu menahu mengenai konsert ini. Gambar kami digunakan untuk poster dan ‘scam’ (tipu) orang. Berhati-hati semua.
“Jika konsert pastinya akan ada sidang media, lebih-lebih lagi dengan nama besar seperti Ahmad Dhani, Ziana, Ella dan Erra,” ulasnya lagi.
Sementara itu, Awie bersama rakan seperjuangan dalam Wings iaitu Eddie, Black, Syam dan Edrie kini berada di Pulau Pinang bagi menjayakan Konsert Mega Marhaen @Mid Town Perda.
Hampir sedekad tidak menghiburkan peminat di negeri berkenaan, lokasi persembahan mega berdurasi dua jam itu dianggarkan boleh memuatkan sekitar 10,000 penonton. – KOSMO! ONLINE


PRU15: Tiada pertukaran kerusi komponen BN Johor
Oleh KHAIRUL MOHD. ALI

29 Oktober 2022, 4:23 pm
JOHOR BAHRU – Barisan Nasional (BN) Johor dijangka tidak akan melakukan sebarang pertukaran kerusi dan akan mengekalkan kedudukan kerusi tradisi komponennya dalam Pilihan Raya Umum ke-15 (PRU15) bulan depan.
Pengerusi BN Johor, Datuk Seri Ir. Hasni Mohammad berkata, perbincangan dibuat juga telah memutuskan bahawa kerusi Parlimen Simpang Renggam yang dahulunya ditandingi Parti Gerakan Rakyat Malaysia (Gerakan) diserah kepada UMNO.
Menurut beliau, perkara tersebut telah diputuskan semua parti komponen BN iaitu UMNO, MCA dan MIC.
“Setakat ini (pertukaran kerusi) tidak berbangkit di Johor, maknanya MCA dan MIC kekal dengan jumlah kerusi ditandingi mereka dalam PRU-14 lalu iaitu lapan MCA dan satu MIC.
“Manakala satu kerusi ditandingi Gerakan sebelum ini iaitu Parlimen Simpang Renggam akan diletakkan calon UMNO untuk PRU15, menjadikan 17 kerusi akan ditandingi UMNO,” katanya pada Majlis Penutup Bengkel Penerangan Puteri UMNO Johor di Savannah Hill Resort, Ulu Tiram, di sini hari ini.
Tambah bekas Menteri Besar Johor itu, BN Johor bakal mengumumkan nama kesemua calon-calon mereka dalam satu majlis yang akan diadakan di Ibu Pejabat UMNO Johor, 3 November ini.-KOSMO! ONLINE


PRU15: Annuar mahu bertanding di tempat sendiri
Oleh ROSMIZAN RESDI

29 Oktober 2022, 2:58 pm
KOTA BHARU – Penyandang kerusi Parlimen Ketereh, Tan Sri Annuar Musa mahu mengekalkan prinsipnya untuk tidak bertanding di tempat lain selain Ketereh jika ditawarkan sebagai calon pada Pilihan Raya Umum ke-15 (PRU15).
Menurut Ketua UMNO Bahagian Ketereh itu, beliau tetap memilih untuk menawarkan diri dan berkhidmat di tempat kelahirannya sendiri malah tidak berpindah meskipun berdepan kekalahan pada pilihan raya sebelum ini
“Saya sudah buat keputusan untuk tidak mahu bertanding di tempat lain sejak daripada dahulu lagi. Prinsip saya adalah untuk memberi khidmat kepada tempat saya dilahirkan.
“Sekiranya mahu bertanding di Kuala Lumpur atau bertanding di kampung isteri, itu bukan prinsip saya. Ketika saya kalah pun saya tidak berminat (berpindah kawasan),” katanya ketika ditemui pemberita pada Program Jualan Murah Keluarga Malaysia (PJMKM) di Gudang Panji Makmur Trading, Melor di sini hari ini. – KOSMO! ONLINE


Indonesia tegaskan Pulau Pasir hak Australia, minta orang asli NTT terima kenyataan
Oleh KOSMO!

29 Oktober 2022, 3:00 pm
JAKARTA – Kementerian Luar Indonesia membuat penegasan untuk menjelaskan tentang pemilikan Pulau Pasir yang menjadi isu berbangkit di wilayah Nusa Tenggara Timur (NTT), lapor laman berita Liputan6 semalam.
Ketua Pengarah Kementerian Luar Negeri Asia Pasifik dan Afrika Kementerian Luar, Abdul Kadir Jailani melalui akaun Twitternya mengesahkan bahawa Pulau Pasir adalah hak milik Australia dan tidak pernah dianggap sebahagian daripada Republik Indonesia.
“Pulau Pasir adalah pulau milik Australia berdasarkan warisan British. Pulau itu dimiliki oleh Britain di bawah Akta Penerimaan Ashmore dan Cartier 1933 dan telah dimasukkan ke dalam wilayah pentadbiran Negeri Australia Barat pada  tahun 1942.
“Pulau Pasir atau Kepulauan Ashmore dan Cartier tidak pernah termasuk dalam Negara Kesatuan Republik Indonesia (NKRI).
“Menurut undang-undang antarabangsa, wilayah Republik Indonesia terhad kepada wilayah bekas Hindi Belanda. Pulau Pasir tidak pernah termasuk dalam pentadbiran Syarikat Hindia Tiumur Belanda. Oleh itu, Pulau Pasir tidak pernah termasuk dalam wilayah Republik Indonesia,” tegas Abdul Kadir.
Terdahulu, Ketua Yayasan Peduli Timor Barat (YPTB) dan penduduk NTT, Ferdi Tanoni meminta Australia keluar dari Pulau Pasir.

Ferdi mendakwa, beliau berucap sebagai pemegang mandat hak adat masyarakat pribumi Laut Timor. Beliau juga mengancam untuk membawa perkara itu  ke mahkamah Australia.
“Jika Australia tidak mahu keluar dari gugusan Pulau Pasir, kami akan dipaksa untuk membawa kes mengenai hak orang asli kami ke Mahkamah Komanwel Australia di Canberra,” kata Ferdi. – Agensi


Bau asap selamatkan remaja daripada dijilat api kebakaran
Oleh ROHANA ISMAIL

29 Oktober 2022, 2:30 pm
TUMPAT – Bau asap berjaya menyelamatkan seorang remaja daripada menjadi mangsa kebakaran selepas tingkat atas rumahnya di Kampung Kepulau di sini terbakar malam tadi.
Kejadian pukul 11.30 malam itu berlaku semasa Mohd. Zulffi Ramli,18, yang sedang hampir terlelap untuk tidur di dalam biliknya sebelum terhidu bau asap.
Menurutnya, curiga dengan bau itu, dia terus keluar dari bilik tidurnya untuk memeriksa kawasan persekitaran rumah.
“Sebaik sahaja membuka pintu bilik tidur abang, Mohd. Hafiz, 26, saya terkejut mendapati asap tebal menyelubungi kawasan tersebut.
“Melihat keadaan itu, saya terus turun ke tingkat bawah meminta bantuan jiran sebelum ada yang membantu menghubungi bomba,” katanya ketika ditemui pemberita di lokasi kejadian hari ini.
Menurut Mohd. Zulffi, dia sempat menyelamatkan sebuah motosikal miliknya kerana api marak terlalu cepat.

Katanya, dia berada seorang diri di rumahnya kerana kedua ibu bapanya pergi ke Nilai, Negeri Sembilan untuk menguruskan pendaftaran salah seorang abangnya di sebuah universiti. – KOSMO! ONLINE


RM1.8 bilion atasi isu banjir – PM
Oleh ABDUL RASHID ABDUL RAHMAN

29 Oktober 2022, 2:18 pm
KUANTAN – Kerajaan tidak berdiam diri dalam berhadapan isu banjir di Pahang apabila bertindak proaktif menyediakan peruntukan sebanyak RM1.8 bilion bagi menghadapi monsun timur laut di negeri ini.
Perdana Menteri Datuk Seri Ismail Sabri Yaakob berkata, peruntukan berkenaan akan digunakan bagi melaksanakan pelbagai projek termasuk tebatan banjir dalam usaha mengelak kejadian banjir yang lebih buruk.
“Bagi menghadapi monsun timur laut, sebanyak RM1.8 bilion disediakan di bawah projek tebatan banjir dan baik pulih hakisan pantai termasuk di Kampung Tanjung Batu, Pekan dan Rancangan Pemulihan Koridor Sungai Triang dan Sungai Semerting Mukim Pelangai di Bentong serta Pelan Induk Saliran Mesra Alam Bandar Bera.
“Selain itu terdapat projek perintis kawalan hakisan dan kelodak di kawasan bercerun Cameron Highlands yang melibatkan kos RM6.07 juta bagi mengurangkan masalah serta meningkatkan kelancaran sistem saliran,”katanya ketika berucap pada program Jelajah Aspirasi Keluarga Malaysia di Pusat Konvensyen Antarabangsa Sultan Haji Ahmad Shah di sini hari ini.
Baru-baru ini Kosmo! melaporkan penduduk di kawasan berisiko banjir di negeri ini seperti di Chegar Medang dan Benus di Bentong bukan sahaja hidup dalam ketakutan, malah sudah bersedia melarikan diri jika banjir besar berlaku di kawasan mereka buat kali ketiga.
Tinjauan Kosmo! di Kampung Chegar Medang dan Benus di sini mendapati, bukan sahaja belum bermula sebarang projek tebatan banjir, malah kawasan sungai di belakang kampung masih tidak dibersihkan.

Dalam pada itu Ismail Sabri berkata, masyarakat di negeri ini akan terus dibela seperti mana di seluruh negara melalui pelbagai perancangan dan peruntukan yang telah disediakan.
Beliau berkata antaranya, kerajaan juga telah memperuntukkan sebanyak RM1.307 bilion untuk menaik taraf dan menyenggara jalan persekutuan di Pahang, sekaligus merancakkan pertumbuhan ekonomi serta meningkatkan taraf hidup penduduk setempat.
Tambahnya, sebanyak RM572.8 juta juga telah diperuntukkan bagi projek-projek pembinaan dan menaik taraf jambatan serta jejantas bagi memastikan keselamatan dan keselesaan rakyat di negeri ini.
“Sebanyak RM1.215 bilion akan dibelanjakan untuk pembinaan dua loji rawatan air baharu, lima projek penambaikan loji rawatan air dan muka sauk, tujuh projek pembinaan tangki air untuk sistem agihan dan satu Program Non Revenue Water (NRW) bagi membantu menyelesaikan masalah bekalan air di Pahang,”ujarnya.-KOSMO! ONLINE


PRU15: PH masih tiada semangat solidariti – Noh
Oleh ISKANDAR SHAH MOHAMED

29 Oktober 2022, 3:03 pm
KUALA SELANGOR – Pakatan Harapan (PH) disifatkan masih tiada semangat solidariti atau kebersamaan kerana membuat pengumuman calon parti secara berasingan.
Pengerusi Barisan Nasional (BN) Selangor, Tan Sri Noh Omar berkata, ini berbeza dengan semangat ditunjukkan parti komponen Barisan Nasional (BN) yang terus bersama sejak sekian lama termasuk melibatkan penentuan kerusi dan pengumuman calon.
“Kita dapat tengok PH sama ada Parti Keadilan Rakyat (PKR) atau Parti Amanah Negara (Amanah) ada cara masing-masing mengumumkan calon mereka.
“Perkara itu menunjukkan mereka tiada solidariti dan berlaku perbalahan sekiranya menang pilihan raya kelak,” katanya ketika ditemui selepas merasmikan Karnival Usahawan dan Koperasi Keluarga Malaysia di Padang Astaka, Tanjong Karang di sini, hari ini.
Pengumuman calon dalam parti komponen PH dilakukan berasingan dengan dimulakan DAP untuk beberapa kerusi di Selangor kelmarin sebelum PKR malam tadi dan Amanah dijangka membuat pengumuman rasmi di Kuala Lumpur esok.
Dalam pada itu, Noh yang juga Pengerusi Perhubungan UMNO negeri berkata, tarikh pengumuman calon belum ditetapkan setakat ini kerana masih menunggu keputusan pucuk kepimpinan.-KOSMO! ONLINE


Awesome TV anggap A. Aida tak layak berada di Finas
Oleh HANISAH SELAMAT

29 Oktober 2022, 3:15 pm
PETALING JAYA – Stesen penyiaran televisyen swasta percuma, Awesome TV, menggesa Perbadanan Kemajuan Filem Nasional (Finas) mengambil tindakan tegas terhadap penerbit Datuk A. Aida susulan kenyataan kontroversinya yang boleh merosakkan industri seni.
Ketua Pegawai Eksekutifnya, Datuk Adam Ilyas berkata, A. Aida selaku Ahli Lembaga Pengarah Finas sewajarnya tidak mengeluarkan kenyataan kurang cerdik yang menunjukkan dia tidak layak berada di kerusi tersebut.
“Paras rupa bukan faktor penentu kejayaan sesebuah karya. Saya pasti ramai penggiat seni bersetuju kenyataan itu tidak bijak dan boleh merosakkan industri seni.
“Kami berpendapat Finas perlu mengambil tindakan tegas terhadap penerbit tersebut. Dia tidak layak berada di Finas, apatah lagi menggalas tanggungjawab  Ahli Lembaga Pengarah,” katanya dalam kenyataan, semalam.
Adam turut menegaskan Awesome TV sentiasa memberi peluang sama rata kepada semua penggiat seni untuk memainkan peranan, baik di depan atau belakang kamera merentasi setiap peringkat usia.
“Dari hari pertama bersiaran pada Ogos 2020, kami tidak mengamalkan diskriminasi dalam menentukan pembabitan mana-mana anak seni menerusi program terbitan kami.

“Bakat sentiasa dijadikan faktor nombor satu yang kami tekankan. Kami juga sentiasa menggalakkan persaingan sihat dalam kalangan pelakon, bermula sesi pemilihan barisan utama sesebuah produksi.
“Sesebuah karya perlu ada keseimbangan untuk menjadikannya hebat dan diterima ramai.
“Bakat, strategi pemasaran, jalan cerita dan pengarahan yang baik adalah formula tepat untuk menarik tontonan masyarakat,” katanya lagi
Terdahulu, A. Aida membuka peluang kepada orang ramai untuk menyertai uji bakat mencari pelapis baharu dalam program Eksplorasi Komuniti Kreatif Keluarga Malaysia ([email protected]) yang diadakan pada 23 dan 24 Oktober lalu.
Bagaimanapun, kenyataannya menarik perhatian ramai apabila penerbit itu mahu memberi keutamaan kepada calon berwajah cantik dan kacak kerana beranggapan aspek tersebut lebih penting.
Selain menerima maklum balas daripada ramai pelakon tanah air yang rata-rata menyelar kenyataan tersebut, beberapa wakil persatuan turut menyuarakan pandangan.
Biarpun meraih kecaman, pemilik A Aida Productions Sdn. Bhd. itu enggan peduli, sebaliknya menegaskan sebagai produser dia mempunyai hak bersuara. – KOSMO! ONLINE


Dua maut kereta terbabas langgar tiang lampu
Oleh ASLIZA MUSA

29 Oktober 2022, 2:24 pm
IPOH – Dua maut termasuk seorang wanita setelah kereta dinaiki mereka terbabas dan melanggar tiang lampu di Jalan Jelapang-Chemor berhampiran Meru Perdana awal pagi tadi.
Kejadian sekitar pukul 2 pagi itu mengorbankan pemandu Perodua Viva, Poh Yun Fan, 20, dan seorang lelaki yang belum dikenal pasti identiti di tempat kejadian.
Difahamkan, kemalangan berlaku ketika kereta dipandu wanita berkenaan dalam perjalanan dari arah Jelapang menghala ke Chemor.
Ketika melalui laluan selekoh, kereta tersebut hilang kawalan dan terbabas lalu melanggar penanda jalan dan tiang lampu di atas pembahagi jalan.
Kedua-dua mangsa cedera parah dan meninggal dunia di tempat kejadian. Mayat mangsa dihantar ke Jabatan Forensik Hospital Raja Permaisuri Bainun (HRPB) untuk bedah siasat.
Sementara itu, jurucakap Jabatan Bomba dan Penyelamat Malaysia (JBPM) Perak berkata, sepasukan anggota Balai Bomba dan Penyelamat (BBP) Meru Raya digerakkan ke lokasi selepas menerima maklumat pada pukul 2.13 pagi.

Katanya, setibanya di lokasi kejadian, didapati sebuah kereta dalam keadaan terbalik dengan kedua-dua mangsa masih berada dalam kenderaan berkenaan. – KOSMO! ONLINE


Bukan mudah tutup aurat dengan sempurna – Nuha Bahrin
Oleh NUR EMIRA SAIZALI

29 Oktober 2022, 2:16 pm
PETALING JAYA – Pernah dikecam mengenai isu pakaian singkat, penyanyi Nuha Bahrin berlapang dada menerima teguran ramai mengenai caranya berpakaian.
Nuha, 22, memberitahu dia sedar tentang kesilapan diri dan menganggap semua teguran tersebut sebagai proses pembelajaran untuk menjadi individu lebih baik.
“Teruskan tegur dan ingatkan saya, terima kasih untuk semua itu. Fokus saya memang tentang perbaiki pakaian singkat yang diperkatakan ramai itu, kadang-kadang terlepas pandang.
“Bukan mudah untuk menutup aurat dengan sempurna dan saya masih dalam usaha ke arah tersebut,” katanya kepada Kosmo! Online baru-baru ini.
Tambahnya yang popular menerusi lagu Casablanca, kecaman netizen mengenai cara pemakaiannya tidak menghentikan perjuangan untuk bergelar seorang muslimah yang lebih baik.
“Saya akui agak ‘struggle’ dalam usaha menutup aurat dengan sempurna tetapi pada masa sama tidak akan berhenti berusaha ke arah lebih baik.

“Saya suka apabila ada yang menegur sebab anggap perkara tersebut sebagai satu peringatan untuk diri sendiri.
“Namun, untuk wanita di luar sana yang masih berjuang menutup aurat dengan sempurna, terus berdoa dan istiqamah dalam perbaiki ibadah termasuk solat,” ujarnya.
Sekitar Ogos lalu, Nuha dikritik memakai dres singkat paras atas buku lalinya ketika menjadi tetamu sebuah program hiburan di Indonesia.
Menambah kritikan ramai apabila dia turut mengalunkan qasidah Qomarun dalam persalinan tersebut. – KOSMO! ONLINE


Tindakan serang PM, institusi kerajaan seperti meludah ke langit
Oleh ROSMIZAN RESDI

29 Oktober 2022, 2:52 pm
KOTA BHARU – Tindakan Menteri atau Timbalan Menteri yang menyerang dan mengkritik Perdana Menteri termasuk institusi kerajaan disifatkan seperti tindakan meludah ke langit.
Menteri Komunikasi dan Multimedia, Annuar Musa berkata, tindakan itu jelas menunjukkan kualiti sebagai seorang pemimpin yang tidak bertangungjawab.
Menurutnya, Menteri dan Timbalan Menteri perlu mendokong kerajaan sedia ada dan jika tidak mahu mengambil tanggungjawab tersebut mereka boleh meletakkan jawatan.
“Meskipun Parlimen dibubarkan, tetapi Menteri dan Timbalan Menteri masih lagi berfungsi sebagai kerajaan sementara. Jadi prinsip ‘collective responsibility’ (tanggungjawab secara bersama) masih lagi berkuatkuasa.
“Bukan semua lari dan tidak mempertahankan apa yang kerajaan lakukan atau tidak memberi penjelasan kepada rakyat,” katanya pada sidang akhbar selepas Program Jualan Murah Keluarga Malaysia (PJMKM) di Gudang Panji Makmur Trading, Melor di sini hari ini.
Annuar berkata demikian ketika diminta mengulas mengenai kenyataan Timbalan Menteri Perpaduan Negara, Wan Ahmad Fayhsal Wan Ahmad Kamal yang mendakwa Jawatankuasa Pasukan Khas Jihad Tangani Inflasi gagal kerana tanggungjawab berkenaan diserahkan kepada Menteri yang tiada kaitan dengan Kementerian Pertanian dan Industri Makanan.

Mengulas lanjut, Annuar yang juga Pengerusi Jawatankuasa Pasukan Khas Jihad Tangani Inflasi berkata, Wan Ahmad Fayhsal mungkin terlupa anggota jawatankuasa itu juga terdiri daripada Parti Pribumi Bersatu Malaysia (Bersatu) iaitu Datuk Seri Mustapa Mohamed, Datuk Seri Dr. Ronald Kiandee dan lima individu lain.
Katanya, tuduhan dan fakta yang dikeluarkan itu jauh tersasar kerana jawatankuasa tersebut baharu dua bulan diwujudkan menangani inflasi dan ia tidak boleh selesai dalam tempoh berkenaan.- KOSMO! ONLINE


PRU15: PN jamin tiada perebutan kerusi di Perak
Oleh ASLIZA MUSA

29 Oktober 2022, 3:21 pm
IPOH – Permuafakatan antara komponen parti dalam Perikatan Nasional (PN) Perak tidak akan membawa kepada isu perebutan kerusi pada Pilihan Raya Umum ke-15 (PRU15) seperti mana yang berlaku dalam Pakatan Harapan (PH).
Pengerusi PN Perak, Datuk Seri Ahmad Faizal Azumu berkata, pengalaman pada PRU14 membantunya dalam pengagihan kerusi Parlimen dan Dewan Undangan Negeri (DUN) di Perak.
Katanya, meskipun diakui terdapat pertindihan calon di peringkat pusat, namun perkara itu dapat diselesaikan dengan baik.
“Saya ada pengalaman dalam PRU14 ketika membuat agihan kerusi dalam PH. Seperti hari ini pun bergaduh di Changkat Jong apabila calon Amanah (Parti Amanah Negara) bertanding, calon DAP pun bertanding.
“Memang dalam PH, masing-masing anggap diri terlalu hebat. Ada yang (mendakwa) anugerah tuhan, malah kawan-kawan bapa saya pun ramai yang bertanding. Itu yang menyebabkan berlaku banyak pertindihan sehingga tidak dapat diselesaikan,” katanya ketika ditemui pada program pemeriksaan kesihatan di Dewan Azumu Impian Meru di sini hari ini.
Mengulas lanjut, Ahmad Faizal berkata, sama ada Parti Pribumi Bersatu Malaysia (Bersatu), Pas mahupun Parti Gerakan Rakyat Malaysia (Gerakan), masing-masing menerima keputusan dibuat pimpinan parti tanpa berlakunya pertikaian. – KOSMO! ONLINE


Kak Lina Pom Pom berkerusi roda hoskan GV9
Oleh MOHD. HAIKAL ISA

30 Oktober 2022, 9:29 pm
SHAH ALAM – Biarpun mengalami kecederaan kaki, itu tidak menghalang Elly Mazlein melunaskan tanggungjawab mengacarakan konsert minggu ketujuh Gegar Vaganza musim kesembilan (GV9).
“Bonda, ini lutut ‘lari’. Lutut terseliuh,” jelas Elly atau mesra disapa dengan nama Lima Pom Pom mengadu kepada salah seorang juri, Hetty Koes Endang.
Terdahulu, Elly, 41, memaklumkan dirinya mengalami kecederaan di bahagian kaki disebabkan terjatuh ketika menjalani penggambaran sebuah drama.
“Apabila tak disangka-sangka,” demikian tulis dalam Instagram seraya disertakan dengan gambar bahagian lututnya yang dipakai dengan penyokong lutut.
Menerusi hantaran sama, Elly mengucapkan terima kasih kepada penerbit, Shahrulezad Mohameddin dan Fazli Baharom serta beberapa warga dari produksi Radius One kerana membantunya.
“Terima kasih sayang-sayang saya, Shahrulezad, Radius One, Encik Fazli, Encik Sham, artis, dan kru pasukan manjakan Kepom (saya) sangat.

“Tolong Kepom siap letak ‘spray’ lah, ais lah, beli itu, beli inilah untuk si budak lutut yang meletup ini.
“Siap panggil orang fisioterapi datang periksa lutut. Terima kasih,” tulisnya.
Elly bagaimanapun memaklumkan bahawa kecederaannya tidak terlalu serius.
“Alhamdulillah, tak serius. Cuma berjalan itu agak tak seperti Miss World lah dik,” tulisnya.
Namun, Elly tidak menjelaskan dengan terperinci, bagaimana insiden itu berlaku.
Rata-rata, peminat dan pengikutnya dalam Instagram mendoakan kesejahteraannya dan memintanya supaya berhati-hati ketika mengacarakan program Gegar Vaganza 9 malam ini. – KOSMO! ONLINE


Lima penjawat awam positif dadah
Oleh KOSMO!

30 Oktober 2022, 9:56 pm
PETALING JAYA – Lima penjawat awam ditahan dalam satu serbuan di sebuah pusat hiburan di Jalan Puchong di sini, kelmarin.
Dalam serbuan Ops Noda pada 11.45 malam itu, pelbagai jenis dadah seberat 13.9 gram turut dirampas.
Ketua Polis Daerah Brickfields, Asisten Komisioner Amihizam Abdul Shukor berkata, seorang lelaki tempatan yang mengaku sebagai penjaga premis ditahan.
“Operasi dilakukan oleh sepasukan polis daripada Jabatan Integriti dan Pematuhan Standard (JIPS) Bukit Aman serta Bahagian Siasatan Jenayah Ibu Pejabat Polis Daerah (IPD) Brickfields.
“Hasil pemeriksaan polis berjaya merampas dadah jenis methamphetamine anggaran berat 0.87 gram, pil eramin 5, 7.38 gram dan ganja anggaran berat 5.65 gram.
“Ujian saringan urin mendapati empat suspek positif dadah jenis amphetamine dan methamphetamine manakala seorang lagi suspek positif ketamin,” katanya dalam satu kenyataan.

Menurut Amihizam, jumlah keseluruhan dadah yang dirampas boleh dibekalkan kepada lima hingga 10 orang pengguna dadah.
“Polis masih lagi menjalankan siasatan bagi mengenal pasti sumber bekalan dadah yang diperolehi.
“Semua suspek ditahan reman dibawah Seksyen 117 Kanun Tatacara Jenayah selama tiga hari bermula semalam,” katanya.
Kes itu katanya, akan disiasat di bawah Seksyen 12 (2), Seksyen 6 dan Seksyen 15(1) Akta Dadah Berbahaya 1952.
“Tiga lelaki Bangladesh dan seorang wanita warga Vietnam yang disyaki pelayan pelanggan turut ditahan.
“Kes juga akan disiasat dari segi kesalahan tatatertib.
“Manakala pusat hiburan terlibat akan disiasat mengikut Seksyen 4 Akta Hiburan (Wilayah Persekutuan Kuala Lumpur) 1992, Seksyen 55B dan Seksyen 6(1)(C) Akta Imigresen 1959/63,” katanya.
Dalam masa sama, beliau turut meminta orang ramai yang mempunyai maklumat berkaitan dengan rampasan itu atau sebarang kesalahan melibatkan dadah untuk salurkan maklumat di talian 03-22979222 sambungan 553 bagi membantu siasatan. – KOSMO! ONLINE


Jaclyn Victor buat penonton rasa sebak
Oleh MUHAMMAD HAIKAL RAMLI

30 Oktober 2022, 10:23 pm
PETALING JAYA – Penampilan Jaclyn Victor dengan lagu Di Mana Kan Ku Cari Ganti pada konsert Gegar Vaganza minggu ketujuh malam ini ditujukan khas buat mendiang bapanya, sekali gus mengundang rasa sebak dalam kalangan penonton.
Tinjauan Kosmo! di media sosial mendapati, orang ramai menzahirkan rasa sedih dengan penyampaian yang mendalam daripada penyanyi bersuara lantang tersebut.
“Jac terlihat menawan malam ini dengan sari yang begitu cantik, persembahan yang sangat menyentuh perasaan. Sumpah, saya menangis,” ciap seorang netizen.
“Everyone will get emotional when we lose someone we love. Be strong, I feel you (semua orang akan emosi apabila kehilangan orang tersayang. Kuatlah, saya merasakannya),” komen seorang lagi netizen.
“Jaclyn Victor, sederhana tetapi sampai ya, rasa sangat emosinya, teruskan berkarya Jac,” komen netizen yang lainnya.
Jaclyn yang sempat menitiskan air matanya seusai persembahan selesai mengakui emosinya agak terganggu untuk membawa lagu ini.

Terdahulu, Jaclyn telah meraih tempat pertama dan markah tertinggi pada minggu kelima menerusi duetnya bersama Aina Abdul menerusi lagu ‘Cinta’ nyanyian asal Marsha Milan. – KOSMO! ONLINE


Jurutera komputer maut kemalangan, pelajar UPM cedera
Oleh NOR SHAFAWATI YUP

30 Oktober 2022, 10:54 pm
PORT DICKSON – Seorang jurutera komputer maut apabila motosikal ditungganginya terlibat dalam kemalangan dengan dua kenderaan di Jalan Ambang Kota, Lukut di sini petang tadi.
Ketua Polis Daerah Port Dickson, Superitendan Aidi Sham Mohamed berkata, mangsa, Walid Sharudin, 47, yang menunggang motosikal jenis NMS400K maut di lokasi kejadian akibat kecederaan di kepala manakala pembonceng motosikal seorang wanita yang juga pelajar Universiti Putra Malaysia (UPM) berusia 30 tahun cedera parah.
Aidi Sham berkata, dalam kejadian pukul 4.15 petang itu telah berlaku satu kemalangan maut melibatkan tiga kenderaan iaitu sebuah motosikal serta kereta Perodua Myvi dan Perodua Alza.
“Siasatan awal mendapati, kemalangan berlaku semasa pemandu kereta Perodua Myvi dipandu lelaki berusia 32 tahun sedang bergerak dari Site C, Tanah Merah menghala ke Lukut.
“Apabila sampai di tempat kejadian, semasa kereta Perodua Myvi sedang berhenti di petak kanan untuk masuk ke simpang kanan telah dilanggar dari arah belakang oleh sebuah kereta Perodua Alza,” katanya dalam kenyataan di sini hari ini.
Jelas Aidi Sham, selepas pelanggaran tersebut, kereta Perodua Alza itu telah hilang kawalan dan masuk ke laluan bertentangan secara melintang lalu dilanggar sebuah motosikal dinaiki mangsa yang sedang bergerak terus dari arah Lukut.

“Akibat kemalangan, mangsa penunggang motosikal yang merupakan jurutera komputer maut di lokasi kejadian, manakala pembonceng motosikal yang cedera dibawa ke Hospital Port Dickson untuk rawatan,” katanya.
Beliau berkata, kes disiasat di bawah Seksyen 44(1) Akta Pengangkutan Jalan 1987. – KOSMO! ONLINE


Kakitangan hospital rosak ‘kolam’ Deepavali dipanggil polis
Oleh MOHAMAD NAUFAL MOHAMAD IDRIS

30 Oktober 2022, 10:07 pm
KLANG – Seorang kakitangan sebuah hospital pakar swasta di daerah ini dipanggil memberikan keterangan selepas tular merosakkan hiasan lantai tradisional sempena Deepavali dengan berjalan kasut di atasnya.
Aksi lelaki yang disifatkan tidak menghormati kaum tular menerusi video berdurasi 37 saat di aplikasi TikTok.
Ketua Polis Daerah Klang Utara, Asisten Komisioner S. Vijaya Rao berkata, video tersebut dikesan pada pukul 7.45 malam semalam sebelum laporan polis dibuat berhubung insiden itu.
“Kakitangan itu dipanggil memberikan keterangan esok dan kes diklasifikasikan di bawah Seksyen 298A Kanun Keseksaan kerana dengan sengaja memudaratkan, atau cuba memudaratkan keadaan harmoni atau perpaduan.
“Sekiranya disabitkan kesalahan boleh dihukum penjara sehingga lima tahun,” katanya dalam kenyataan hari ini.
Justeru, beliau menasihati orang ramai supaya berhati-hati dengan sebarang tingkah laku atau tindakan yang boleh menjejaskan keharmonian negara.

Dalam pada itu, Hospital Pakar KPJ Klang dalam kenyataannya memaklumkan pihaknya telah melancarkan siasatan dalaman terhadap video tersebut.
Ujarnya, tindakan tegas akan diambil sekiranya kakitangan itu terlibat.
“KPJ Klang tidak membenarkan sebarang tindakan tidak hormat dalam kalangan kakitangan di dalam pekarangan hospitalnya.
“Selain itu, KPJ Klang komited pada tahap profesionalisme tertinggi dan kami tidak berkompromi dengan nilai etika,” jelasnya.
Kosmo! Online terdahulu melaporkan tindakan seorang lelaki merosakkan hiasan lantai tradisional sempena perayaan Deepavali ataupun dipanggil kolam, menggunakan kaki dikecam orang ramai. -KOSMO! ONLINE


Pearly-Thinaah lakar sejarah juara Terbuka Perancis
Oleh MUHAMMAD HELMEE RAMLI

30 Oktober 2022, 10:45 pm
KUALA LUMPUR – Pasangan negara, Pearly Tan-M. Thinaah melakar sejarah tersendiri apabila menjadi beregu wanita pertama Malaysia merangkul gelaran pada Kejohanan Badminton Terbuka Perancis.
Pada perlawanan akhir yang berlangsung di Stadium Pierre de Coubertin, Paris sebentar tadi, gandingan No.11 dunia itu menewaskan juara dunia dua kali dari Jepun, Mayu Matsumoto-Wakana Nagahara menerusi aksi tiga set 21-19, 18-21, 21-15.
Turun menentang pilihan keempat kejohanan langsung tidak menghadirkan gentar buat Pearly-Thinaah apabila memulakan perlawanan di set pertama dengan aksi meyakinkan sehingga berjaya mendahului 13-8.
Biarpun Matsumoto-Nagahara cuba menampilkan aksi lebih baik untuk merapatkan kedudukan, namun pemenang pingat emas Sukan Komanwel Birmingham 2022 itu tetap tenang sebelum menamatkan set pertama 21-19.
Memasuki set kedua, Pearly-Thinaah terus menampilkan corak permainan agresif apabila melakukan serangan bertubi-tubi ke arah beregu No. 7 dunia itu, namun ia seolah-olah sudah dapat dibaca oleh lawan apabila ketinggalan 8-11.
Pearly-Thinaah kembali memperkemaskan permainan sebelum merapatkan kedudukan 11-13 tetapi fokus yang ditunjukkan bekas gandingan No.1 dunia itu sukar digugat apabila mereka terus mengutip mata demi mata sebelum menang 21-18 bagi mengheret perlawanan ke set ketiga.

Bersambung set ketiga, Matsumoto-Nagahara dilihat sudah mula mendapatkan rentak sebenar meskipun diberi tentangan sengit oleh Pearly-Thinaah bagi mendahului permainan 6-4.
Perlawanan menjadi semakin menarik apabila kedua-dua pasukan saling mengejar dan bertukar servis sebelum Pearly-Thinaah mula menjarakkan kedudukan 11-8, sekali gus menjadi pembakar semangat buat mereka.
Walaupun pasangan Jepun itu cuba melakukan kebangkitan dengan mengejar kedudukan Pearly-Thinaah, namun mereka tetap tenang selain memberikan sepenuh fokus sebelum memastikan gelaran Super 750 itu menjadi milik Malaysia menerusi kemenangan 21-15. – KOSMO! ONLINE


Kak Lina datang Gegar Vaganza berkerusi roda, kaki terseliuh
Oleh KOSMO!

30 Oktober 2022, 9:43 pm
PETALING JAYA – Pengacara Gegar Vaganza, Elly Mazlein tampil menggunakan kerusi roda ketika mengacarakan konsert Gegar Vaganza minggu ketujuh hari ini.
Difahamkan, Elly Mazlein terpaksa menggunakan kerusi roda selepas lututnya terseliuh ketika di set penggambaran sebuah drama.
Tinjauan Kosmo! di media sosial mendapati rata-rata netizen memuji kesungguhan Elly Mazlein yang tetap mengacarakan konsert itu walaupun dalam keadaan berkerusi roda.
“Walaupun atas kerusi roda, tetap meriah Kak Lina Pom Pom ni,” kata Aida.
“Kak Lina tetap cantik walaupun atas kerusi roda,” kata Mateen.
“Kasihan pula tengok Kak Lina atas kerusi roda,” kata Lynn.

Terdahulu, Elly Mazlein berkongsi foto keadaan lututnya yang cedera ketika menjalani penggambaran drama siri terbaharu berjudul Gila Viral pada petang tadi. – KOSMO! ONLINE


Netizen rindu komen ilmiah Syafinaz
Oleh MUHAMMAD HAIKAL RAMLI

30 Oktober 2022, 11:50 pm
PETALING JAYA – Ketiadaan Datuk Syafinaz Selamat di kerusi juri Gegar Vaganza 9 kerana menghadiri malam kemuncak Anugerah Sri Angkasa 2022 telah digantikan oleh Datin Marlia Musa.
Dengan ketiadaan guru vokal itu sebagai juri, rata-rata netizen membandingkan cara penjurian Syafinaz yang dikatakan lebih bernas berbanding Marlia.
“Datin Marlia cukuplah untuk malam ini sahaja, tolong jangan jemput lagi,” ciap seorang pengguna media sosial.
“Harap Datuk Syafinaz minggu depan masuk balik, kalau yang ganti bukan-bukan baik tak payah ganti,” tulis seorang netizen.
“Payah bagi orang teater jadi juri. Dia nak sampaikan apa dalam komen pun kita jadi tak faham,” komen seorang netizen lagi.
Dalam pada itu, kebanyakan netizen memuji cara Syafinaz yang lebih pakar dalam memberi komen.

“Datuk Syafinaz masih yang terbaik dalam Gegar Vaganza 9 kerana komennya sentiasa membina. Beliau akan beritahu terus apa yang perlu dilakukan untuk menambah baik, tapi dalam masa sama, beliau tidak membuatkan peserta rasa rendah diri. Juri terbaik pernah ada,” kongsi seorang netizen yang lainnya.
“Komen Datuk Syafinaz lebih berilmiah dan mudah difahami oleh segenap lapisan, menjadi juri perlu kriteria yang tinggi supaya peserta mendapat input berguna,” ciap pengguna lain.
Untuk rekod, Syafinaz telah menduduki kerusi juri Gegar Vaganza sejak musim kelapan sehingga musim kini. – KOSMO! ONLINE


Tom tetap tenang walaupun seluar hampir terlucut
Oleh KOSMO!

30 Oktober 2022, 11:33 pm
PETALING JAYA – Penyanyi, Tom terpaksa menyanyi sambil memegang seluarnya yang hampir terlucut ketika melakukan persembahan di konsert Gegar Vaganza minggu ketujuh malam ini.
Seluar penyanyi itu tercabut selepas dia ‘mencangkung’ ketika menyanyikan not tinggi lagu ‘Akhirnya kini pasti’ nyanyian asal Anita Sarawak.
Bagaimanapun, Tom atau nama sebenarnya, Raja Farah Afzal Raja Ikram, sempat memegang bahagian belakang seluarnya sehingga akhir persembahan.
Tinjauan di media sosial mendapati rata-rata netizen memuji sikap Tom yang tidak cemas dan menghabiskan persembahan dengan baik.
“Bertenang je seluar dia hampir terlucut, kalau aku dah menggelabah,” kata Ryazmi.
“Suka dengan ‘energy’ Tom bila persembahan, seluar terbuka pun kekal ‘perform’,” kata Nyaz.

“Terbuka pula seluar Tom ya, nasib baik sempat tahan,” kata J. – KOSMO! ONLINE


Gelak Kak Lina serupa ‘Mak Lampir’
Oleh KOSMO!

30 Oktober 2022, 10:37 pm
PETALING JAYA – Pengacara Gegar Vaganza, Elly Mazlein atau mesra disapa Kak Lina sentiasa memberikan lawak-lawak spontan, malah telatahnya ketika mengacarakan program nyanyian tersebut menghiburkan ramai.
Tinjauan Kosmo! di platform media sosial hari ini mendapati, rata-rata netizen menganggap gelak Kak Lina seperti ‘Mak Lampir’ yang boleh menjadi mimpi ngeri ramai.
“Aku dah lama perati bila Kak Lina gelak, macam ‘Mak Lampir’, mujur muka cantik,” seloroh Najimuddin.
“Seronok layan GV sebab pengacara, lagi-lagi Elly Mazlein. Konsert malam ini bila dia gelak lepas persembahan Fuad, anak aku yang tengah tidur terus terjaga, katanya terkejut macam ada hantu lalu, aku pula terpasang suara televisyen kuat, hahaha,” kongsi Suryani.
Bagaimanapun, para penonton GV 2022 tetap terhibur melihat gandingan Kak Lina bersama pelawak, Nabil Ahmad di pentas berprestij itu.
Bagi konsert minggu ketujuh malam ini, Kak Lina terpaksa menggunakan kerusi roda selepas lututnya dikatakan terseliuh ketika di set penggambaran sebuah drama. – KOSMO! ONLINE


Lelaki pegang parang cuba masuk kereta semasa berhenti di lampu isyarat
Oleh KOSMO!

30 Oktober 2022, 8:00 pm
BRISBANE, Queensland – Seorang wanita di negeri Queensland, Australia berdepan detik cemas apabila keretanya cuba dirampas individu menakutkan semasa berhenti di sebuah persimpangan lampu isyarat, lapor akhbar The Sun semalam.
Mangsa, Ash Massacre berkata, lelaki itu memegang sebilah parang dan mengetuk cermin tingkap keretanya dalam usaha memasuki kenderaan tersebut.
Massacre sempat merakam kejadian tersebut sambil suspek beberapa kali melibas-libas parang sambil tersenyum sinis ke arah kamera.
Selepas gagal membuka pintu, suspek akhirnya berlalu pergi dengan senjata tajam masih berada di tangannya.
“Ia benar-benar satu situasi yang menakutkan.
“Saya tergamam dan terkejut kerana perkara ini tidak pernah berlaku sebelum ini,” tulisnya pada video yang dimuat naik di TikTok.

Polis kemudian dihubungi ke tempat kejadian dan seorang lelaki berusia 21 tahun telah ditahan.
Dia telah didakwa kerana mengancam keganasan, cuba memasuki kenderaan bermotor secara tidak sah dan menghalang polis.
Polis Queensland berkata, suspek akan dibicara di mahkamah pada Disember ini. – Agensi


Rempuhan Itaewon: 355 laporan orang hilang diterima
Oleh KOSMO!

30 Oktober 2022, 8:30 pm
SEOUL – Pihak berkuasa metropolitan Seoul hari ini menyatakan bahawa ia telah menerima 355 laporan orang hilang yang dipercayai berkaitan dengan tragedi rempuhan ketika festival Halloween di daerah Itaewon, malam semalam.
Menurut agensi berita Yonhap, sekurang-kurangnya 151 orang meninggal dunia dan 82 lagi cedera dalam insiden di daerah hiburan itu ketika orang ramai berkumpul di lorong sempit dan curam bagi menyambut Halloween.
Pihak berkuasa kota raya Seoul berkata, ia menerima beratus-ratus laporan orang hilang berkaitan insiden tersebut dan telah menyerahkan perkara itu kepada pihak polis untuk siasatan lanjut.
“Kira-kira 60 kakitangan kami telah dikerahkan ke sekitar 50 hospital bagi memberi sokongan kepada ahli keluarga mangsa yang terkorban, dengan kebanyakannya berusia lingkungan 20-an,” kata kenyataan tersebut.
Sementara itu, agensi berita AFP melaporkan bahawa persoalan kini muncul mengenai kelemahan sistem keselamatan pada acara tersebut, kata Menteri Dalam Negeri, Lee Sang-min dalam satu taklimat akhbar hari ini sambil menambah, anggota polis dikerahkan ke lokasi lain di daerah itu.
“Saya tidak pasti mengenai jumlah sebenar anggota polis yang berada di Itaewon namun, satu jumlah yang munasabah telah dikerahkan ke Gwanghwamun, di mana orang ramai dijangka memenuhi kawasan itu untuk melakukan protes,” katanya.

Tambahnya, polis juga tidak menjangka bilangan pengunjung akan menjadi seramai itu untuk acara sambutan Halloween.
“Jangkaan bilangan pengunjung di Itaewon tidak banyak berbeza dengan tahun-tahun sebelum ini, justeru, saya difahamkan bahawa anggota polis yang dikerahkan untuk berkawal adalah hampir sama dengan skala penganjuran sebelumnya,” jelas Sang-min.
Dalam pada itu, seorang doktor yang berada di lokasi kejadian memberitahu bahawa bilangan mangsa yang terlalu ramai menyebabkan petugas kesihatan terpaksa meminta bantuan orang ramai untuk memberikan bantuan pernafasan kepada mangsa.
“Saya tidak dapat merasai denyut nadi atau pernafasan mangsa dan kebanyakannya mengalami hidung berdarah. Apabila saya melakukan bantuan pernafasan, saya turut mengepam darah dari mulut mereka,” kata Dr. Lee Beom-suk kepada stesen penyiaran YTN. – AFP/Agensi


Inilah rupa apabila Matahari ‘tersenyum’
Oleh KOSMO!

30 Oktober 2022, 7:00 pm
WASHINGTON – Pentadbiran Aeronautik dan Angkasa Lepas Kebangsaan (NASA) merakam sekeping gambar unik di permukaan Matahari yang memaparkan seolah-olah ia sedang tersenyum, lapor laman berita NDTV semalam.
Menerusi kemas kini di laman Twitter rasmi, NASA berkongsi gambar yang diambil oleh Balai Cerap Dinamik Suria dan ia pantas menjadi tular.
“Senyum! Hari ini, Balai Cerap Dinamik Suria NASA merakam gambar Matahari sedang ‘tersenyum’.
“Dilihat dalam cahaya ultraungu, tompokan gelap di Matahari ini dikenali sebagai lubang koronal dan merupakan kawasan di mana angin suria kencang memancar ke luar ke angkasa,” jelas keterangan imej tersebut.
Gambar yang diambil pada 26 Oktober lalu mendapat pelbagai interpretasi bayangan oleh netizen yang menyamakannya seperti labu pembunuh Halloween dan matahari dalam rancangan kanak-kanak Teletubbies. – Agensi


Lelaki dikecam ‘rosakkan’ kolam Deepavali
Oleh KOSMO!

30 Oktober 2022, 9:21 pm
PETALING JAYA – Tindakan seorang lelaki merosakkan hiasan lantai tradisional sempena perayaan Deepavali ataupun dipanggil kolam, menggunakan kaki dikecam orang ramai.
Rakaman berdurasi 37 saat yang memaparkan lelaki tersebut lengkap memakai baju Melayu bertindak menyelerakkan beras berwarna-warni yang digunakan untuk perhiasan itu turut tular di media sosial.
Bagaimanapun, tidak dinyatakan bila dan di mana video tersebut dirakam.
Tinjauan Kosmo! di ruangan komen mendapati, rata-rata pengguna mengecam tindakan lelaki tersebut kerana dianggap tidak menghormati adat agama lain.
Rata-rata netizen berpendapat, meskipun kolam itu mahu ‘dilupuskan’ berikutan sambutan Deepavali sudah berlalu, ia sepatutnya dibuat dengan cara berhemah atau lebih sopan.
“Mungkin selepas Deepavali sudah tamat, mereka mahu buang kolam itu. Tapi, jika mahu buang sekalipun, buang dengan cara elok bukan main-main begitu,” kata Hammy.

“Boleh pakai penyapu kan. Ini memang saja nak ‘provoke’. Biar dia ‘terciduk’ sekali dengan netizen. Baru dia reti berfikir sebelum nak buat benda begini,” kata Izza.
“Saja nak burukkan nama Melayu ke, dengan berpakaian lengkap baju Melayu macam itu,” kata Indera.
“Fahamlah nak bersihkan sebab Deepavali dah habis, tapi kenapa perlu guna kaki? Boleh je sapu pakai penyapu. Ini siap rakam gelak-gelak,” kata Wan.
Sehingga kini, video tersebut telah ditonton lebih 230,000 kali. – KOSMO! ONLINE


Ribut petir di 10 negeri termasuk Selangor malam ini
Oleh ZULKIFLI MANZOR

30 Oktober 2022, 6:49 pm
PETALING JAYA – Ribut petir, hujan lebat dan angin kencang dijangka berlaku di Kota Setar, Yan, Pendang, Kuala Muda, Sik, Baling, Kulim dan Bandar Baharu di Kedah sehingga pukul 9 malam ini.
Jabatan Meteorologi Malaysia (MetMalaysia) berkata, cuaca buruk itu turut diramal berlaku di Pulau Pinang, Perak, Kelantan, Terengganu, Pahang, Selangor, Negeri Sembilan, Johor dan Sarawak bagi tempoh sama.
“Pulau Pinang di Seberang Perai Utara, Seberang Perai Tengah dan Seberang Perai Selatan. Perak di Kerian, Larut, Matang Dan Selama, Hulu Perak, Kuala Kangsar, Kinta, Kampar, Batang Padang dan Muallim.
“Kelantan di Machang, Kuala Krai dan Gua Musang. Terengganu di Hulu Terengganu dan Kemaman. Pahang di Tanah Tinggi Cameron, Raub, Bentong, Temerloh, Kuantan, Bera dan Rompin.
“Selangor di Hulu Selangor dan Hulu Langat. Negeri Sembilan di Jelebu, Kuala Pilah, Jempol dan Tampin. Johor di Tangkak, Segamat, Muar, Kluang, Mersing dan Kota Tinggi. Sarawak di Samarahan (Simunjan), Sri Aman (Sri Aman) dan Betong,” kata MetMalaysia hari ini.
Menurut MetMalaysia, amaran cuaca buruk itu dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

Jelas MetMalaysia, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Joe Biden undi awal menjelang pilihan raya pertengahan penggal
Oleh KOSMO!

30 Oktober 2022, 9:00 pm
WILMINGTON, DELAWARE– Presiden Joe Biden membuang undi bagi pilihan raya pertengahan penggal Amerika Syarikat (AS) semalam, dengan melaksanakan undian awal menjelang pemilihan yang dilihat boleh menyebabkan parti Demokrat pimpinannya kehilangan majoriti dalam Kongres.
Ditemani oleh cucunya, Natalie, yang mengundi buat kali pertama, Biden membuang undi di kampung halamannya di Wilmington, dalam negeri Delaware.
Dengan memakai kaca mata hitam jenis ‘aviator’ yang menjadi kegemarannya beserta kot berwarna biru gelap, Biden dilihat keluar dari pusat mengundi dengan pelekat bertulis “I Voted” (saya telah mengundi) diletakkan pada bahagian hadapan kot yang dipakainya.
Ketika bercakap kepada pemberita, Biden berkata, beliau berasa hebat menjelang pilihan raya pertengahan penggal yang akan berlangsung dalam masa hanya seminggu.
Keyakinan itu disuarakan meskipun sebahagian besar tinjauan pendapat meramalkan parti pembangkang, Republikan akan menguasai semula Dewan Perwakilan.
Pilihan raya separuh penggal kebiasaannya tidak memihak kepada parti pemerintah, dan proses undian yang bakal berlangsung pada 8 November ini tidak terkecuali daripada ramalan serupa.

“Ini bukan referendum. Ini adalah pilihan.
“Ia merupakan pilihan asas, satu pilihan antara dua visi yang amat berbeza untuk negara,” kata Biden.
Ramai daripada rakyat AS telah pun membuat undian awal sama ada menerusi surat atau pergi ke pusat-pusat membuang undi.
Kesemua 435 kerusi Dewan Perwakilan akan diundi, termasuk 35 kerusi Senat.
Undian turut akan melibatkan gabenor-gabenor di berpuluh-puluh negeri serta ribuan jawatan di peringkat daerah dan negeri. – AFP


Pembinaan sekolah menengah baharu di Triang dibawa ke EPU – PM
Oleh AZIZAH SHAFIEI

30 Oktober 2022, 9:12 pm
BERA – Perdana Menteri, Datuk Seri Ismail Sabri Yaakob berkata, cadangan pembinaan sebuah sekolah menengah baharu di Triang akan diperhalusi demi kepentingan penduduk di kawasan itu.
Beliau berkata, cadangan pembinaan sekolah menengah yang diketengahkan Jawatankuasa Pembangunan dan Keselamatan Kampung (JPKK) Sri Buntar akan dibawa ke Unit Perancang Ekonomi (EPU).
“Pembinaan sekolah baharu selalunya melibatkan jumlah kewangan yang besar dan ia perlu diperhalusi sebelum diluluskan.
“Saya akan bangkitkan perkara ini di EPU dan sudah tentu ia perlu melalui beberapa proses termasuk mendapat persetujuan dan kelulusan Kabinet,” katanya pada Program Moh Ngeteh dan Rakyat Bersama Komuniti, di Kampung Sri Buntar, di sini, hari ini.
Pada masa sama, Ismail Sabri turut meluluskan peruntukan sebanyak RM1.2 juta bagi pembinaan sebuah dewan serbaguna di sini.
Kawasan perkampungan itu masih belum mempunyai sekolah menengah melainkan Sekolah Menengah Jenis Kebangsaan (SMJK), sementara SMK terdekat terletak di Bandar Kerayong yang jaraknya kira-kira enam kilometer dan di Mengkarak yang berjarak 13 kilometer.

Sementara itu, Pengerusi Jawatankuasa Pembangunan dan Keselamatan Kampung (JPKK) Sri Buntar, Abd. Khalil Husin berkata, sudah lama penduduk di situ mengimpikan sebuah sekolah menengah bagi memudahkan anak-anak bersekolah berhampiran dengan rumah mereka.
“Sudah lama kita berhasrat untuk ada sekolah menengah di sini. Kalau diluluskan, saya mencadangkan sekolah ini dibina di tapak tanah berdekatan sekolah rendah di sini.
“Jika tak dapat pun, saya harap kerajaan mempertimbangkan perkara ini dengn lebih serius memandangkan jumlah penduduk di sini yang semakin bertambah dari semasa ke semasa,” katanya. – KOSMO! ONLINE


Sindrom ‘birthday blues’ dorong pesakit miliki keinginan bunuh diri
Oleh KOSMO!

30 Oktober 2022, 6:30 pm
TAIPEI – Sekumpulan saintis mendakwa bahawa gejala kemurungan menjelang tarikh hari lahir atau ‘birthday blues’ adalah satu simptom yang benar-benar wujud, lapor portal berita MailOnline semalam.
Pakar psikiatri dari Taiwan, Dr. Chih Yu-chang berkata, fenomena itu bukan sekadar cerita dongeng malah satu masalah serius yang mendorong pesakit untuk cuba membunuh diri.
Salah seorang pesakit Yu-chang dijadikan bahan kajian paling berkesan untuk membuktikan teori mengenai ‘birthday blues’.
Pesakit lelaki berusia 60 tahun itu sudah beberapa kali cuba membunuh diri setiap kali tarikh lahir tiba selepas dia meletak jawatan sebagai jurutera kereta disebabkan masalah kesihatan semasa di awal usia 50-an.
Pesakit yang disifatkan sebagai introvert dan dianggap sebagai autistik itu kehilangan satu pekerjaan yang sangat diminatinya dan mula mengalami kemurungan.
Dia hanya didiagnosis dengan sindrom ‘birthday blues’ selepas percubaan membunuh diri pertamanya yang berlaku pada hari lahir yang ke-52.

Yu-chang mendedahkan bahawa pesakit berkenaan mencuba lagi pada hari lahirnya yang ke-58.
Tidak cukup dengan itu, pesakit berkenaan membuat rancangan untuk kematiannya sendiri menjelang hari lahirnya yang ke-60 dengan menulis nota yang ditemui oleh anaknya.
Lelaki itu yang sedang dirawat di Hospital Universiti Kebangsaan Cheng Kung, memberitahu doktor bahawa tarikh lahir membuatkan dia berasa mahu mati.
“Saya mahu mati pada hari lahir saya tidak kira apa pun yang berlaku,” kata pesakit itu.
Lelaki itu kemudiannya diberi rawatan psikologi, diberi terapi tingkah laku kognitif, ubat penenang, mengambil bahagian dalam muzik bagi mengisi aktiviti harian dan menyertai sesi apresiasi.
“Apabila hari lahirnya tiba, pesakit itu akan berubah sikap dengan mendadak. Dia akan terbaring dan meringkuk di atas katil sepanjang hari, menggigil dan enggan bertemu atau bercakap dengan sesiapa.
“Namun dia akan menjadi normal pada keesokan harinya, selepas hari lahirnya tamat,” kata Yu-chang.
Pesakit tersebut kini sudah bertambah baik sejak menerima rawatan dan berterima kasih kepada kakitangan hospital kerana ‘mengembalikannya dari pintu kematian’. – Agensi


PRU15: Ahli Pas perlu undi BN, elak mudarat PH
Oleh KAMALIZA KAMARUDDIN

30 Oktober 2022, 7:01 pm
KUALA NERUS – Bekas pemimpin Pas, Datuk Mohd. Khairuddin Aman Razali menyeru ahli dan penyokong parti tersebut mengundi Barisan Nasional (BN) pada Pilihan Raya Umum ke-15 (PRU15) tidak lama lagi.
Penyandang kerusi Parlimen Kuala Nerus berkata, tindakan itu penting bagi menyekat kemenangan Pakatan Harapan (PH) yang didakwa bakal memberi lebih kemudaratan terhadap negara.
“Tidak perlu sampai keluar Pas, kekal sahaja cuma untuk PRU15 nanti, undi calon-calon BN untuk kemenangan.
“Buat masa sekarang, hanya BN yang mampu menyekat kemaraan PH dalam PRU15 pada 19 November depan,” katanya ketika menghadiri program Bersama Veteran UMNO anjuran Ahli Dewan Undangan Negeri Seberang Takir, Datuk Seri Ahmad Razif Abd. Rahman di sini hari ini.
Mohd. Khairuddin berkata, Perikatan Nasional (PN) tidak mampu menewaskan PH, malah undi yang akan diberikan kepada gabungan itu hanya akan memecahkan undi sepatutnya diterima BN.
Beliau yang mengisytihar berhenti daripada Pas pada awal tahun ini menjelaskan PN terlalu bergantung kepada kekuatan Pas yang memiliki satu juta ahli.

“Matlamat menghalang kemaraan PH sepatutnya dilakukan menerusi Muafakat Nasional (MN) dengan gabungan 4.4 juta ahli termasuk 3.4 juta dimiliki UMNO, namun ia tidak berlaku.
“Maka kena sokong yang ahlinya 3.4 juta untuk halang mudarat PH, jangan sokong yang ahli satu juta campur entah berapa daripada Bersatu (Parti Pribumi Bersatu Malaysia),” katanya.
Mohd. Khairuddin menegaskan beliau berhak bercakap tentang MN kerana terlibat secara langsung dalam proses merealisasikan penyatuan dua parti Melayu Islam terbesar negara itu sejak awal lagi iaitu sebelum BN tewas pada Pilihan Raya Umum ke-14 (PRU14). – KOSMO! ONLINE


Lelaki warga emas rentung dalam kereta
Oleh IVAN AMIRUL

30 Oktober 2022, 6:29 pm
KOTA KINABALU – Seorang lelaki warga emas ditemui rentung di dalam kereta miliknya dalam kejadian di Taman Iramanis di sini pagi tadi.
Dalam kejadian kira-kira pukul 9 pagi itu, mangsa berusia 63 tahun ditemui dalam sebuah kereta Toyota Spacio dipercayai milik mangsa yang terbakar hampir 95 peratus.
Ketua Polis Daerah Kota Kinabalu, Asisten Komisioner Mohd Zaidi Abdullah berkata, polis menerima panggilan berhubung kebakaran sebuah kereta pada pukul 9.10 pagi.
“Anggota bomba terus bergegas ke lokasi kejadian bagi melakukan operasi pemadaman kebakaran.
“Bagaimanapun, pasukan operasi memaklumkan terdapat seorang lelaki berada di dalam kenderaan terbabit sebaik api berjaya dipadamkan Jabatan Bomba dan Penyelamat Malaysia (JBPM),” katanya ketika dihubungi hari ini.
Ujarnya, siasatan awal daripada pasukan Forensik JBPM memaklumkan, api dipercayai berpunca daripada tempat duduk sebelah pemandu.

Mengulas lanjut, Mohd. Zaidi menyatakan siasatan masih diteruskan dan mayat mangsa sudah dihantar ke Jabatan Forensik Hospital Queen Elizabeth (HQE) untuk proses bedah siasat.
“Setakat ini, kes diklasifikasikan sebagai kematian mengejut,” katanya. – KOSMO! ONLINE


Suara merdu budak lelaki OKU undang sebak
Oleh MUHAMMAD HAIKAL RAMLI

30 Oktober 2022, 6:07 pm
PETALING JAYA – Seorang kanak-kanak lelaki kurang upaya (OKU) penglihatan mengundang sebak netizen selepas menghayati suaranya yang merdu ketika menyanyikan lagu.
Menerusi perkongsian video melalui akaun TikTok @arfaanuar2 dipercayai kakak kepada pemilik suara merdu itu, kelihatan seorang budak lelaki kurang upaya penglihatan dengan syahdu menyanyikan lagu ‘Tentang Bulan’.
Susulan video tular itu, rata-rata netizen termasuklah penyanyi asal lagu itu sendiri iaitu Fatin Afeefa turut meninggalkan komen memuji kelunakan suara kanak-kanak lelaki tersebut.
“Ya Allah dik, sedapnya suara,” komen Fatin Afeefa yang juga seorang pelakon.
“Masya-Allah sedapnya suara awak adik, semoga awak tabah menghadapi ujian mendatang dan kakak doakan awak dipermudahkan segalanya,” komen seorang netizen.
“Setiap kekurangan pasti ada kelebihan, kakak hormat awak adik, semoga Allah melindungimu,” tulis seorang lagi netizen.

Sementara itu, terdapat juga netizen yang menzahirkan rasa sebak sehingga menitiskan air mata kerana terlalu menghayati nyanyian budak lelaki itu.
“Adik, kakak menangis, kakak rasa kakak sudah cukup besar diuji, tapi ternyata tidak. Ada lagi yang lain diuji lebih daripada kakak. Akak doakan Allah jaga adik,” tulis netizen itu.
“Tumpah juga air mata jantan aku pagi ini. Adik, abang tahu adik adalah insan paling kuat sebab itu Allah bagi adik ujian sebesar ini. Jangan menyerah, Allah sayang adik,” komen netizen yang lainnya.
Setakat ini, video tular ini telah meraih lebih 100,000 tontonan dengan 254 perkongsian dan lebih 15,000 tanda suka. – KOSMO! ONLINE


Dua penganggur curi sosej dan isi ketam jiran, ditahan
Oleh MARLIA ZAKARIA

30 Oktober 2022, 5:49 pm
AMPANG – Dua lelaki dipercayai penganggur ditahan selepas disyaki memecah masuk stor makanan milik jiran mereka di Kampung Ampang Campuran, di sini, pagi semalam.
Kegiatan kedua-dua suspek masing-masing berusia 21 dan 22 tahun itu dikesan jirannya, seorang suri rumah berusia 38 tahun, kira-kira pukul 3 pagi.
Ketua Polis Daerah Ampang Jaya, Asisten Komisioner Mohamad Farouk Eshak berkata, mangsa mendapati jeriji pintu stor itu bengkok dipercayai ditendang suspek.
“Mangsa intai dari lubang pintu dan lihat suspek yang dikenali telah pecah masuk ke rumah sebelah.
“Sebelumnya, mangsa terdengar bunyi bising akibat jeriji besi stor makanan ditendang suspek yang cuba masuk,” katanya dalam kenyataan hari ini.
Mohamad Farouk berkata, susulan itu, suspek ditahan pada pukul 6 pagi semalam.

Siasatan mendapati kedua-dua suspek telah mencuri sepeket sosej dan sepeket isi ketam bernilai RM30.
“Salah seorang suspek dikesan mempunyai satu rekod jenayah dan mereka kini ditahan reman selama tujuh hari bermula semalam.
“Kes disiasat mengikut Seksyen 457 Kanun Kesiksaan,” katanya. – KOSMO! ONLINE


Korea Selatan batal semua acara, jualan, promosi mengenai Halloween
Oleh KOSMO!

30 Oktober 2022, 5:30 pm
SEOUL – Beberapa konsert dan festival yang sepatutnya berlangsung di Korea Selatan minggu depan telah dibatalkan atau ditangguhkan selepas tragedi rempuhan huru-hara yang meragut nyawa lebih 150 orang di Itaewon, tengah Seoul malam semalam, lapor akhbar JoongJang Daily hari ini.
Kementerian Kebudayaan, Sukan dan Pelancongan hari ini berkata, ia telah membatalkan konsert klasik yang dirancang berlangsung di Blue House bermula Selasa.
“Kami telah memutuskan untuk membatalkan konsert yang dijadualkan pada 1 dan 4 November serta status konsert pada 7 dan 11 November akan diumumkan kemudian,” kata kementerian itu dalam satu kenyataan.
“Konsert K-pop, Busan One Asia Festival juga telah dibatalkan pagi hari ini, hanya beberapa jam sebelum ia dijadualkan berlangsung di Stadium Utama Asiad Busan pada pukul 7 malam (waktu tempatan).
Konsert itu dirancang menampung kira-kira 40,000 pengunjung ke lokasi tersebut dengan lebih 10 bintang K-pop dijemput untuk membuat persembahan termasuk Mamamoo.
Jawatankuasa penganjur mula menghantar teks pembatalan kepada orang ramai dengan bayaran balik tiket akan diberikan dari 2 hingga 11 November.

Selain itu, pesta bunga api yang dijadual berlangsung pada 5 November di Busan juga telah dibatalkan.
Taman hiburan Everland dan Lotte World turut membatalkan perayaan dan perarakan Halloween mereka.
Peruncit juga membatalkan sebarang acara promosi manakala saluran televisyen telah membatalkan drama dan pelbagai rancangan untuk menghormati mangsa yang terkorban.
Starbucks Korea turut menghentikan penjualan semua minuman, makanan dan barangan Halloween bermula pagi hari ini dengan hiasan Halloween telah dialih keluar dari semua cawangannya di seluruh negara.
Rancangan hiburan popular Running Man dan One Night, Two Days juga telah dibatalkan untuk Ahad ini. – Agensi
Ini adalah tragedi kedua paling besar yang pernah berlaku di Korea Selatan selepas insiden Feri Sewol terbalik pada 2014 yang meragut 304 nyawa yang kebanyakannya terdiri daripada pelajar sekolah tinggi. – Agensi


Lelaki pukul jiran guna botol arak, ditahan
Oleh MARLIA ZAKARIA

30 Oktober 2022, 5:13 pm
AMPANG – Seorang juruteknik berusia 24 tahun ditahan selepas dipercayai memukul jirannya menggunakan botol arak dalam kejadian di sebuah pangsapuri di Lembah Jaya Selatan, semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian itu berlaku kira-kira pukul 11 malam, Selasa lalu, ketika pengadu lelaki tempatan berusia 24 tahun, bertemu dengan rakannya di hadapan rumah kedai tersebut.
“Pengadu bertengkar dengan suspek sehingga berlaku pergaduhan dan cedera di kepala, mata, tangan dan telinga,” katanya dalam kenyataan hari ini.
Jelasnya, susulan kejadian itu, sepasukan polis telah menangkap suspek di hadapan rumah di Lorong Ikan Emas 12, Ampang Campuran.
“Siasatan mendapati punca kejadian adalah disebabkan pengadu selalu membuli suspek selepas mabuk.
“Namun, suspek tidak mengaku ada menggunakan botol kaca bir mencederakan pengadu,” katanya.

Mohamad Farouk berkata, suspek mempunyai satu rekod jenayah masih dikehendaki manakala ujian air kencing adalah negatif.
“Kes disiasat di bawah Seksyen 324 Kanun Keseksaan merujuk kepada sengaja mendatangkan kecederaan menggunakan senjata.
Jika kesalahan, boleh diperuntukkan hukuman penjara maksimum 10 tahun atau denda atau sebat atau kedua-duanya,” katanya. – KOSMO! ONLINE


MPKB-BRI kompaun 262 peniaga, orang awam tak jaga kebersihan
Oleh ROSLIZA MOHAMED

30 Oktober 2022, 6:00 pm
KOTA BHARU – Majlis Perbandaran Kota Bharu Bandar Raya Islam (MPKB-BRI) mengeluarkan sebanyak 262 kompaun kepada peniaga dan individu yang melakukan kesalahan melibatkan tidak menjaga kebersihan sepanjang tahun ini.
Yang Dipertuanya, Rosnazli Amin berkata, mengikut kesalahan itu, kadar maksimum kompaun boleh dikenakan sehingga RM500 mengikut Undang-Undang Kecil Mencegah Kekotoran 1983 dan Akta Jalan Parit Dan Bangunan (1974 Akta 133).
Menurutnya, kesalahan yang dikenakan kompaun antaranya membuang atau menyimpan kekotoran di tempat awam, menyimpan barangan jualan di tempat awam dan gagal mematuhi pembuangan kenderaan buruk.
“Selain itu, kita juga mengeluarkan kompaun terhadap individu yang menyimpan, membuang besi buruk atau benda yang tidak berguna di tempat awam, meletakkan kayu, besi sekerap, kereta buruk, bahan- bahan buangan atau lain-lain barangan di tempat awam.
“MPKB-BRI sentiasa mengambil serius penguatkuasaan di kawasan pentadbiran sekali gus menyokong Program Kelantanku Bersih yang dianjurkan kerajaan negeri,” katanya ketika dihubungi Kosmo! hari ini.
Menurut Rosnazli, penguatkuasaan sentiasa dilakukan bertujuan meningkatkan tahap pengetahuan masyarakat tentang pentingnya penjagaan kebersihan terutamanya di tempat awam.

Katanya, oleh itu, peniaga dan orang awam diharap tidak mengambil sikap sambil lewa berhubung aspek kebersihan di kawasan masing- masing. – KOSMO! ONLINE


PRU15: PN Terengganu umum calon Khamis ini
Oleh KAMALIZA KAMARUDDIN

30 Oktober 2022, 5:07 pm
KUALA TERENGGANU – Perikatan Nasional (PN) Terengganu akan mengumumkan lapan calonnya yang akan bertanding dalam Pilihan Raya Umum ke-15 (PRU15) pada Khamis ini.
Pengarah Pilihan Raya PN Terengganu, Ariffin Deraman berkata, pengisytiharan calon itu akan disempurnakan Presiden Pas, Tan Sri Abdul Hadi Awang di Dewan Tok Guru, Rusila, Marang.
“Tujuh calon dari Pas dan seorang calon Parti Pribumi Bersatu Malaysia akan diumumkan pada hari tersebut,” katanya ketika dihubungi Kosmo! di sini hari ini.
Pas akan bertanding di tujuh kerusi Parlimen di Terengganu iaitu Besut, Kemaman, Kuala Terengganu, Marang, Setiu, Dungun dan Kuala Nerus manakala satu kerusi pula bakal ditandingi Bersatu di Hulu Terengganu.
Dalam pada itu, setakat ini, Pakatan Harapan (PH) negeri telah mengumumkan calon di lima kerusi Parlimen di Kemaman, Dungun, Marang, Hulu Terengganu dan Setiu.
Tiga lagi calon PH Di Kuala Nerus, Kuala Terengganu dan Besut yang bakal diwakili Parti Amanah Negara (Amanah) pula masih belum diumumkan.

Barisan Nasional (BN) Terengganu hanya akan mengumumkan calon-calon mereka seawalnya Khamis ini. – KOSMO! ONLINE


Amaran cuaca buruk di 10 negeri sehingga pukul 6 petang
Oleh ZULKIFLI MANZOR

30 Oktober 2022, 5:21 pm
PETALING JAYA – Sebanyak 10 negeri diramalkan berdepan cuaca buruk ribut petir, hujan lebat dan angin kencang sehingga pukul 6 petang ini.
Jabatan Meteorologi Malaysia (MetMalaysia) dalam satu kenyataan berkata, negeri terlibat adalah Kedah, Perak, Kelantan, Terengganu, Pahang, Selangor, Negeri Sembilan, Melaka, Johor dan Sarawak.
“Kedah di Yan, Pendang, Kuala Muda, Sik, Baling, Kulim dan Bandar Baharu. Perak di Kerian, Larut, Matang Dan Selama, Hulu Perak, Kuala Kangsar, Manjung, Kinta, Perak Tengah, Kampar dan Batang Padang.
“Kelantan di Jeli, Tanah Merah, Machang, Kuala Krai dan Gua Musang. Terengganu di Besut, Setiu dan Hulu Terengganu, manakala Pahang di Tanah Tinggi Cameron, Lipis, Bentong dan Bera,” kata MetMalaysia hari ini.
Menurut MetMalaysia, cuaca buruk turut diramalkan berlaku di Hulu Langat dan Sepang di Selangor, manakala Negeri Sembilan di Jelebu, Seremban, Kuala Pilah, Rembau, Jempol dan Tampin.
Kata MetMalaysia, seluruh Melaka juga diramalkan mengalami ribut petir, hujan lebat dan angin kencang, sementara Johor di Tangkak, Segamat, Muar, Batu Pahat, Kluang, Mersing dan Kota Tinggi.

“Sarawak di Kuching (Kuching) dan Samarahan. Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu. – KOSMO! ONLINE


Tertekan PdP dalam talian sebelum dinobat graduan terbaik
Oleh KAMALIZA KAMARUDDIN

30 Oktober 2022, 5:51 pm
KUALA NERUS – Kesukaran menjalani pembelajaran dan pengajaran (PdP) secara dalam talian kerana masalah liputan talian telekomunikasi di rumahnya di Tawau, Sabah tidak menghalang Mohd. Faridzuan Jaiby, 23, untuk cemerlang sekali gus menerima Anugerah Pelajaran Diraja pada majlis Konvokesyen UniSZA ke-14 hari ini.
Graduan Ijazah Sarjana Muda Sains (Kepujian) Sains Akuatik itu memberitahu cabaran tersebut turut menyebabkan beliau terkena serangan panik sewaktu mengikuti PdP sewaktu tempoh Perintah Kawalan Pergerakan (PKP).
“Kursus pengajian yang saya ikuti juga tidak sesuai dilaksanakan secara dalam talian kerana memerlukan banyak penyelidikan saintifik di makmal.
“Saya tertekan sehingga terkena serangan panik kerana sukar memahami silibus yang diajar secara teori sahaja menerusi PdP, ” katanya di sini hari ini.
Terdahulu Canselor UniSZA, Sultanah Terengganu, Sultanah Nur Zahirah berkenan menyampaikan Anugerah Pelajaran Diraja berupa wang tunai RM7,500, sijil penghargaan dan pingat bersadur emas kepada Mohd. Faridzuan.
Turut menerima anugerah sama ialah graduan undang-undang, Teng Ai Wen, 24.

Mohd. Faridzuan berkata, kemelut dialaminya selesai apabila dia dan rakan-rakan sekuliah dibenarkan semula meneruskan pengajian secara bersemuka selepas hampir lima semester menjalani PdP.
Beliau bersyukur berjaya mengatasi serangan panik berkenaan dan kembali fokus dalam pelajaran. – KOSMO! ONLINE


PRU15: ‘Pihak lawan masih kuat’ – Kon Yeow
Oleh NOOR HASLIZA NUSI

30 Oktober 2022, 5:38 pm
GEORGE TOWN – DAP Pulau Pinang dilihat mengambil pendekatan bersedia dengan sebarang kemungkinan berlaku pada Pilihan Raya Umum Ke-15 (PRU15) ini selepas mengakui parti lawan masih kuat untuk ditandingi.
Pengerusi DAP Pulau Pinang, Chow Kon Yeow berkata, PRU15 kemungkinan adalah lebih penting dan akan menjadi sejarah kepada negara.
Menurutnya, agenda paling besar pada PRU kali ini adalah usaha menyelamatkan negara setelah empat tahun setengah rakyat melalui pelbagai cabaran politik, ekonomi dan kesihatan.
“Perlawanan PRU15 adalah pilihan raya yang mungkinnya lebih penting daripada PRU14 sebab kita tahu apa yang sudah berlalu dalam empat tahun setengah ini. Kita dapat kuasa, tidak hilang kuasa tetapi negara masih memerlukan kepimpinan Pakatan Harapan.
“Seperti PRU-PRU yang lepas, saya bagi pihak DAP dan PH (Pakatan Harapan) Pulau Pinang sekurang-kurangnya mahu kekal kesemua kerusi yang kita menang. 11 kerusi di Pulau Pinang dan tambah dua lagi matlamat kita di Pulau Pinang pada PRU15 ini.
“Tetapi, ini bukan satu perjuangan yang boleh dipandang mudah. Pihak lawan masih kuat. Kita perlu bertekad memastikan jentera pilihan raya di seluruh negeri Pulau Pinang cukup kuat untuk tahan dalam kempen PRU15 mula dari sekarang,” katanya ketika berucap pada Majlis Pelancaran Konvoi Harapan DAP Pulau Pinang, di sini hari ini.

Pada program tersebut, sebanyak 170 kereta akan digunakan sebagai konvoi jentera parti untuk sesi penjelajahan di seluruh Pulau Pinang.
Pada PRU15, Kon Yeow merangkap Ketua Menteri Pulau Pinang diumumkan sebagai calon bagi kerusi Parlimen Batu Kawan menggantikan penyandangnya Kasthuri Patto.
Baru-baru ini, Kasthuri mengumumkan tidak akan bertanding pada PRU15 bagi memberi laluan kepada calon lain mewakili DAP di kerusi berkenaan.
Kon Yeow yang sebelum ini merupakan penyandang di kerusi Parlimen Tanjong akan digantikan dengan Senator Lim Hui Ying yang juga adik kepada Lim Guan Eng. – KOSMO ONLINE


Kanak-kanak 3 tahun putus kepala dibaham singa
Oleh KOSMO!

30 Oktober 2022, 6:00 pm
NEW DELHI – Seorang kanak-kanak berusia tiga tahun di negeri Gujarat, India maut dibaham seekor singa selepas haiwan itu berjaya melarikan mangsa dari pegangan ibunya, lapor akhbar The Sun semalam.
Mangsa, Nitin Rakeshbhai Mehda sedang bersiar-siar bersama keluarganya di sebuah ladang di Ghanshyam Nagar apabila singa itu keluar dari dalam hutan berhampiran dan menerkamnya.
Haiwan pemangsa itu berjaya mengheret Nitin ke dalam hutan ketika perkhidmatan kecemasan bergegas ke tempat kejadian.
Semasa operasi mencari, polis membuat penemuan mengerikan di mana dua anggota badan mangsa yang terputus iaitu kepala dan kakinya ditemui.
Pihak berkuasa yang cuba menjejaki haiwan itu telah memasang perangkap dalam usaha untuk menjeratnya namun setakat ini, singa itu masih gagal ditangkap. – Agensi


Empat nelayan Indonesia ceroboh perairan negara ditahan
Oleh SAFINA RAMLI

30 Oktober 2022, 3:56 pm
GEORGE TOWN – Maritim Malaysia (APMM) Pulau Pinang menahan sebuah bot yang dinaiki empat kru warga Indonesia selepas disyaki menceroboh perairan negara ini pada Jumaat lalu.
Pengarah Maritim Negeri, Kepten Maritim Abd Razak Mohamed berkata, bot itu ditahan pada kedudukan kira-kira 53.7 kilometer barat daya Pulau Kendi sekitar pukul 1.10 tengah hari ketika melakukan aktiviti menangkap ikan semasa rondaan rutin Op Tanjung dijalankan.
“Ketika pemeriksaan, empat kru termasuk tekong berusia 27 hingga 47 tahun itu tiada sebarang dokumen pengenalan diri yang sah dan disiasat di bawah Akta Perikanan 1985,” katanya dalam kenyataan di sini hari ini.
Menurutnya, Kapal Maritim (KM) SIKUAT mengusir tiga bot nelayan asing Indonesia pada awal pagi Jumaat lalu setelah dikesan berada di kawasan “Unresolved Maritime Boundary” kira-kira 148 kilometer dari barat Pulau Kendi kawasan perairan yang dituntut Malaysia dan Indonesia.
“Bot bersama kru termasuk tekong dibawa masuk ke Jeti Polis Marin Batu Uban,” katanya.
Beliau memberitahu, pihaknya turut menahan sebuah bot penumpang yang dalam perjalanan menghantar tiga pekerja yang bertugas di pelantar kabel di perairan Pulau Pinang pada kedudukan 1.1 kilometer nautika timur laut jeti Polis Marin Batu Uban, Jumaat lalu.

“Pemeriksaan mendapati, nama nakhoda bot tidak terdapat di dalam buku lesen yang dikeluarkan dan disyaki melakukan kesalahan Ordinan Perkapalan Saudagar 1952 iaitu gagal memaklumkan pertukaran nakhoda kepada pihak pegawai pelabuhan,” katanya. – KOSMO! ONLINE


PRU15: Naib Presiden Bersatu umum keluar parti
Oleh AMRAN MULUP

30 Oktober 2022, 4:52 pm
MELAKA – Mengakui kecewa seolah-olah jawatannya selaku Naib Presiden Parti Pribumi Bersatu Malaysia (Bersatu) tidak dihormati, Datuk Mohd. Rafiq Naizamohideen hari ini mengumumkan keluar daripada parti dan melepaskan semua jawatan disandangnya.
Bekas Ahli Dewan Undangan Negeri (ADUN) Paya Rumput itu berkata, keputusan itu dibuat selepas kecewa dengan keputusan pucuk pimpinan tertinggi yang tidak mencalonkannya di kerusi Parlimen Tangga Batu pada Pilihan Raya Umum ke-15 (PRU15), seperti dijanjikan.
Jelasnya, sebaliknya beliau ditawarkan bertanding di kerusi lain termasuk di Parlimen Bagan Datuk yang ditandingi Presiden UMNO, Datuk Seri Dr. Ahmad Zahid Hamidi.
“Saya dihubungi Presiden, Tan Sri Muhyiddin Yassin dan Timbalannya, Datuk Seri Ahmad Faizal Azumu beberapa hari lepas memaklumkan nama saya tidak dicalonkan bertanding di Tangga Batu.
“Saya berasa sedih apabila segala usaha dan khidmat bakti saya di Tangga Batu selama lebih enam tahun tidak diberi pertimbangan yang adil dan sewajarnya.
“Yang jelas struktur parti dalam Bersatu tidak lagi dihormati, sepatutnya pemegang jawatan dalam parti seperti Naib Presiden dipertimbangkan sebagai calon di kawasan yang dipimpinnya.

“Saya juga mengumumkan pemberhentian saya sebagai ahli Bersatu seumur hidup juga berkuatkuasa serta-merta,” katanya pada sidang akhbar khas yang diadakan di sebuah hotel di Pantai Puteri di sini, hari ini.
Mengulas lanjut, Mohd. Rafiq berkata, keputusan itu juga dibuat dengan pertimbangan mendalam dan selepas berbincang dengan ahli-ahli parti di bahagian berkenaan.
Beliau berkata, surat peletakan jawatan sebagai Naib Presiden Bersatu, Pengerusi Perikatan Nasional (PN) Parlimen Tangga Batu, Ketua Bersatu Bahagian Tangga Batu dan Ketua Bersatu Cawangan Cheng telah dihantar kepada Muhyiddin beberapa hari lalu.
Ujarnya lagi, dia juga tidak lagi berminat untuk bertanding di atas tiket mana-mana parti walaupun sebagai calon parti bebas.
“Saya tidak berminat untuk memikirkan soal politik buat masa ini, biarlah saya berehat sebentar bersama keluarga saya.
“Namun saya dah berbincang dengan rakan-rakan lain untuk terus berkhidmat bagi masyarakat Parlimen Tangga Batu walaupun tanpa platform politik, kita akan bergerak melalui NGO (pertubuhan badan bukan kerajaan),” katanya. – KOSMO! ONLINE


Dua bom meletup di Somalia, 100 maut
Oleh KOSMO!

30 Oktober 2022, 4:45 pm
MOGADISHU, Somalia – Angka korban insiden letupan bom di ibu negara Somalia, Mogadishu, meningkat kepada 100 orang, demikian menurut Presiden Hassan Sheikh Mohamud hari ini.
“Setakat ini, bilangan mangsa yang meninggal dunia mencecah 100 orang manakala 300 lagi cedera. Angka bagi kedua-duanya dijangka terus meningkat,” kata Hassan selepas melawat lokasi kejadian.
Pihak berkuasa Somalia sebelum itu mengesahkan insiden letupan bom yang dipasang pada dua buah kereta yang meragut nyawa ramai mangsa termasuk wartawan tempatan, Mohamed Eise Koona, lapor agensi berita United Press International.
Perdana Menteri Somalia, Hamza Abdi-Barre meletakkan tanggungjawab kedua-dua letupan itu ke atas kumpulan pelampau al-Shabaab.
“Salam takziah kepada keluarga semua mangsa yang terkorban dan mereka yang cedera dalam serangan hari ini.
“Kerajaan tetap komited untuk memerangi dan menghapuskan kumpulan pengganas al-Shabaab dari negara kita,” kata Barre menerusi laman Twitter.

Kumpulan itu bagaimanapun tidak mengaku bertanggungjawab atas pengeboman tersebut tetapi al-Shabaab jarang melakukan sebarang serangan di tempat terbuka.
Sasaran awal pengebom adalah di Kementerian Pendidikan Somalia diikuti dengan letupan kedua berdekatan di kawasan Zobe Junction di Mogadishu.
Serangan semalam itu berlaku di kawasan yang sama di mana sebuah trak yang penuh dengan bahan letupan meletup pada 14 Oktober 2017, membunuh 512 orang dan mencederakan lebih 290 yang lain. – Agensi


Lelaki Thailand maut, motosikal bertembung kereta
Oleh AIMUNI TUAN LAH

30 Oktober 2022, 4:42 pm
GUA MUSANG – Seorang lelaki warga Thailand maut selepas motosikal yang ditunggangnya memasuki laluan bertentangan sebelum bertembung dengan sebuah kereta di Kampung Jerek di sini hari ini.
Dalam kejadian pukul 11.20 pagi itu, mangsa, Afnan Baha, 18, yang tinggal di Kampung Kuala Lah di sini meninggal dunia di lokasi kejadian selepas cedera parah pada bahagian kepala.
Ketua Polis Daerah Gua Musang, Superintendan Sik Choon Foo berkata, siasatan awal mendapati, mangsa menunggang motosikal jenis Yamaha Y15 dari arah Kampung Jerek untuk pulang ke rumahnya di Kampung Kuala Lah.
Katanya, semasa tiba di lokasi kejadian, motosikal mangsa dipercayai hilang kawalan sebelum memasuki laluan bertentangan.
“Insiden itu menyebabkan motosikal tersebut bertembung dengan sebuah kereta jenis Honda Jazz yang dipandu seorang lelaki warga emas yang datang dari arah bertentangan.
“Mangsa dipercayai tercampak ke atas cermin hadapan kereta sebelum melambung ke atas jalan raya,” katanya dalam satu kenyataan hari ini.

Menurut Choon Foo, mangsa disahkan meninggal dunia di lokasi kejadian dan mayatnya dihantar ke Hospital Gua Musang di sini untuk proses bedah siasat.
Katanya, pemandu kereta berusia 72 tahun dan penumpang berusia 49 tahun dari Felda Perasu di sini hanya mengalami cedera ringan.
Tambahnya, kes disiasat mengikut Seksyen 41 (1) Akta Pengangkutan Jalan 1987. – KOSMO! ONLINE


PRU15: Calon PKR adalah ‘winnable’ – Amirudin
Oleh MOHD. HUSNI MOHD. NOOR

30 Oktober 2022, 4:04 pm
SEPANG – Keputusan Parti Keadilan Rakyat (PKR) dalam menetapkan calon dan menggugurkan beberapa penyandang Ahli Parlimen bagi Pilihan Raya Umum ke-15 (PRU15) dibuat melalui proses dan saringan teliti.
Naib Presiden PKR, Datuk Seri Amirudin Shari berkata, pemilihan calon itu telah melalui proses ketat bermula daripada cadangan akar umbi, tawaran individu, sistem mesyuarat dan akhirnya diputuskan pucuk pimpinan.
Beliau yang juga Menteri Besar Selangor berkata, calon yang dipilih itu turut mematuhi parameter ditetapkan parti iaitu calon boleh menang (winnable).
“Parti juga perlu melakukan proses rejuvenasi dalam pemilihan calon supaya keadaan lebih menarik dan segar dapat dihasilkan.
“Kita bukan sebuah parti reform (pembaharuan) malah, kita tak mahu pihak menongkat langit dari dulu sampai sekarang di satu-satu tempat kecuali beberapa individu penting seperti Presiden parti,” katanya pada sidang akhbar sempena Jelajah Selangor Penyayang Daerah Sepang, di sini hari ini.
Terdahulu, PKR semalam telah mengumumkan nama 72 calon bagi menghadapi PRU15 termasuk menggugurkan lapan penyandang Ahli Parlimen.

Lapan penyandang berkenaan ialah Natrah Ismail (Sekijang), June Leow (Hulu Selangor), Maria Chin Abdullah (Petaling Jaya), Sivarasa Rasiah (Sungai Buloh), Tan Yee Kiew (Wangsa Maju), Lee Boon Chye (Gopeng), Chan Ming Kai ( Alor Setar) dan Datuk Johari Abdul (Sungai Petani).
Perkara itu mengundang pelbagai reaksi dan kecewa segelintir pihak termasuk bekas Naib Presiden PKR, Tian Chua yang menyifatkan pemilihan calon PKR bagi PRU15 seperti ‘bermain terup’.
Ditanya sama ada perkara itu bakal mengundang kegusaran dalam kalangan ahli parti selain mungkin berdepan kehilangan undi, Amirudin berkata, ia perlu dilihat secara menyeluruh dan kerangka lebih besar demi memastikan parti bergerak ke hadapan.
“Pada 2008, saya adalah calon baharu dan baru berusia 28 tahun. Kalau kita fikir takut hilang undi, kita tidak mungkin dapat mencipta sejarah dan memastikan kemenangan dua pertiga serta merampas Selangor daripada Barisan Nasional (BN),” katanya. – KOSMO! ONLINE


Lebih 3.4 juta penduduk Afrika hilang tempat tinggal akibat banjir
Oleh KOSMO!

30 Oktober 2022, 4:00 pm
GENEVA – Pesuruhjaya Tinggi Pertubuhan Bangsa-Bangsa Bersatu bagi Pelarian (UNHCR) mendedahkan bahawa kemusnahan akibat banjir   menyebabkan lebih 3.4 juta penduduk hilang  tempat tinggal di barat dan tengah Afrika, lapor akhbar Saudi Gazette.
Menurut UNHCR kelmarin,  banjir terburuk dalam tempoh satu dekad yang melanda Nigeria telah mengorbankan beratus-ratus orang dan menyebabkan 1.3 juta penduduk hilang tempat tinggal.
Bencana itu turut menjejaskan lebih 2.8 juta orang di Nigeria  yang memiliki populasi 218 juta penduduk.
Mereka yang terselamat terpaksa berlindung di kawasan lebih tinggi kerana banjir menenggelamkan tanah ladang dan infrastruktur awam.
Ramai mangsa banjir terpaksa tinggal di kem-kem pelarian dalam keadaan bersesak. Kem-kem tersebut sebelum ini dibina bagi menempatkan  penduduk yang melarikan diri daripada keganasan di beberapa kawasan di Nigeria.
“Krisis iklim sedang berlaku dan memusnahkan mata pencarian penduduk, mengganggu jaringan keselamatan makanan, memburukkan konflik  dan mendorong perpindahan.

“Hubung kait antara perubahan iklim dan kehilangan tempat tinggal adalah sangat jelas serta semakin buruk,” kata jurucakap UNHCR, Olga Sarrado.
Agensi itu menyatakan, kerajaan Chad mengisytiharkan darurat selepas banjir menjejaskan lebih sejuta orang di negara itu.
Banjir juga meragut ratusan nyawa dan menyebabkan beribu-ribu orang hilang tempat tinggal di Niger, Mali dan Burkina Faso, kata UNHCR.
Perubahan cuaca  drastik menyebabkan fenomena hujan lebat di Afrika Barat dan kemarau paling buruk dalam tempoh 40 tahun di Tanduk Afrika.
Nigeria dilanda banjir setiap tahun, selalunya akibat kelemahan infrastruktur dan ketidakpatuhan kepada garis panduan alam sekitar. – Agensi


Kerajaan terus sokong industri pemotoran – PM
Oleh ABDUL RASHID ABDUL RAHMAN

30 Oktober 2022, 4:11 pm
BERA – Perdana Menteri Datuk Seri Ismail Sabri Yaakob berkata, kerajaan akan terus menyokong aktiviti permotoran di negara ini yang merupakan antara aktiviti diminati golongan muda.
Beliau berkata, pelbagai inisiatif dan bantuan akan dilaksanakan termasuk pembinaan litar lumba di seluruh negara bagi membolehkan pelbagai aktiviti pemotoran dianjurkan dari semasa ke semasa.
“Seperti yang telah saya umumkan waktu di Terengganu dan telah dibentangkan waktu Bajet 2023, kerajaan akan memperuntukkan RM20 juta untuk membina trek litar dan kita akan membina sebuah litar di Bera.
“Kalau ada keperluan lain lagi saya boleh bantu ‘rider’ ini dari semasa ke semasa,”katanya pada Program Moh Wei 2 Wheel di Dataran Dewan Konvensyen Bera di sini hari ini.
Menurut Ismail Sabri selain pembinaan trek litar pelbagai inisiatif dilakukan bagi membantu golongan belia seperti bantuan untuk memulakan perniagaan dan sebagainya.
Katanya, kerajaan juga memperkenalkan semula skim mobilprenur iaitu pemberian motosikal bagi membantu golongan belia yang telah dihapuskan kerajaan Pakatan Harapan sebelum ini.

Dalam pada itu katanya, bagi memastikan golongan belia mampu memiliki rumah kerajaan turut melancarkan projek pembinaan rumah mampu milik yang ditawarkan dengan harga serendah RM45,000.
Tambahnya, bagi memastikan golongan muda yang tidak mempuyai kerja tetap dapat memiliki rumah pula kerajaan bertindak proaktif melancarkan skim jaminan kredit perumahan. – KOSMO! ONLINE